KKM buka permohonan sertai pasukan ke Gaza

BANGI, 1 Jamadilawal 1445H, Rabu – Kementerian Kesihatan (KKM)  membuka permohonan kepada mana-mana petugas kesihatan yang sedia menyertai misi perubatan ke Palestin selepas kebenaran diberikan.

Menterinya, Dr Zaliha Mustafa berkata, petugas yang berminat akan diberikan latihan khas yang bersesuaian bagi merawat mangsa perang.

“Permohonan penyertaan dibuka secara dalam talian untuk mana-mana anggota kesihatan yang bersedia menyertai misi berkenaan

“Kita berdepan dengan peperangan, latihan itu dari sudut fizikal, mental dan emosi kerana berdepan dengan peperangan ini, ia satu perkara yang sangat menekan.

“Jadi dari sudut persediaan lain-lainnya, saya yakin anggota kesihatan ini, memang bersedia dari sudut rawatan dan sebagainya,”katanya seperti dilapor media tempatan, hari ini.

Katanya, KKM telah bekerjasama dengan Palang Merah Antarabangsa dan Mercy Malaysia demi menyokong sistem kesihatan di Gaza  yang hampir lumpur susulan serangan tanpa henti Zionis.

Kelmarin, KKM mengesahkan pihaknya bersedia menghantar pasukan perubatan ke Gaza, Palestin sejurus selepas kebenaran diberikan.

Malah, pihaknya sudah mengenal pasti pasukan yang boleh dimobilisasikan.

Pada masa sama, KKM bersedia menyediakan bantuan kemudahan kelengkapan perubatan untuk dihantar kepada mangsa perang ke Semenanjung Gaza antaranya alat consumable seperti syringe pump, suture, IV cannula, dressings dan bandage selain perkhidmatan neurosurgery dan surgical trauma.

Selain itu beberapa kemudahan peralatan seperti katil perubatan dan ubatan yang bersesuaian akan dihantar kepada mangsa perang di Gaza.


COVID-19: 354 kes baharu dikesan dengan 6 kematian

KUALA LUMPUR, 21 Safar 1442H, Jumaat – Jumlah kes harian baharu COVID-19 di negara ini bagi tempoh 24 jam lepas kekal tiga digit dengan 354 kes dicatatkan selain enam kematian baharu turut dilapor.

Ketua Pengarah Kesihatan Tan Sri Dr Noor Hisham Abdullah berkata perkembangan terbaharu itu menjadikan jumlah keseluruhan kes kini sebanyak 14,722, manakala kes aktif dengan kebolehjangkitan berjumlah 3,863 kes.

Beliau berkata Sabah merekodkan jumlah kes harian baharu paling tinggi dengan 274 kes berikutan lebih banyak aktiviti saringan dijalankan di lapangan, terutama di tujuh daerah yang dikenakan Perintah Kawalan Pergerakan Diperketatkan (PKPD) secara pentadbiran.

“Di Kedah hanya mencatatkan 10 kes susulan kejayaan kawalan bagi Kluster Tembok.

“Di Selangor sebanyak 24 kes, Wilayah Persekutuan Kuala Lumpur 10 kes dan Wilayah Persekutuan Putrajaya dua kes,” katanya pada sidang media menerusi laman Facebook Kementerian Kesihatan (KKM), hari ini.

Dr Noor Hisham berkata di Sarawak pula terdapat 10 kes, Pulau Pinang (8), Johor dan Terengganu masing-masing lima kes, Negeri Sembilan (4) dan masing-masing satu kes di Perak serta Wilayah Persekutuan Labuan.

Beliau berkata daripada kes baharu itu, 352 adalah kes penularan tempatan manakala baki dua lagi merupakan kes import melibatkan warganegara yang masing-masing pulang dari India dan Oman.

Bagi kes penularan dalam negara, beliau berkata 332 kes adalah warganegara dan 20 lagi merupakan rakyat asing.

“Daripada jumlah kes penularan dalam negara, 23 kes merupakan pengunjung yang pulang dari Sabah, sekali gus menjadikan jumlah (terkumpul) kes dengan sejarah perjalanan ke Sabah sejak 20 Sept kini sebanyak 324 kes,” katanya.

Mengenai enam kematian baharu, Dr Noor Hisham berkata kesemua kes itu melibatkan warganegara di Sabah, sekali gus menjadikan jumlah kes maut akibat COVID-19 di negara ini kini sebanyak 152 kes. – Bernama


COVID-19 : Qatar mula beri suntikan dos penggalak

DOHA, 9 Safar 1443H, Khamis –  Qatar memulakan pemberian suntikan dos penggalak kepada individu berisiko tinggi yang telah menerima dos kedua vaksin COVID-19 lebih lapan bulan lalu, menurut Kementerian Kesihatan Awam Qatar.

Langkah itu berikutan pengumuman kementerian awal minggu ini yang memaklumkan pemberian suntikan dos penggalak akan menumpukan kepada kumpulan individu paling berisiko mendapat jangkitan COVID-19 yang teruk, lapor Agensi Berita Qatar (QNA).

Kumpulan itu termasuk mereka berusia lebih 65 tahun dan mempunyai sejarah penyakit kronik, serta pekerja barisan hadapan.

Pemberian dos penggalak untuk kumpulan di bawah umur itu dan orang awam akan dilaksana kemudian.

Individu yang perlu menerima suntikan itu akan dihubungi pihak berkuasa kesihatan untuk membuat janji temu dan perlu mendapatkan dos penggalak secepat mungkin.

Mereka digalak menerima suntikan vaksin COVID-19 tambahan itu dalam tempoh 12 bulan selepas menerima dos kedua. – Bernama


Datuk Seri didakwa cabul, aib kehormatan anak perempuan

KUALA LUMPUR, 8 Syaaban 1442H, Isnin – Seorang ahli perniagaan bergelar Datuk Seri dihadapkan ke Mahkamah Majistret di sini hari ini atas tiga pertuduhan mencabul dan mengaibkan kehormatan anak perempuannya berusia 21 tahun antara Julai 2020 dan Januari lepas.

Bagaimanapun, lelaki berusia 49 tahun itu mengaku tidak bersalah selepas kesemua pertuduhan terhadapnya dibacakan di hadapan Majistret Wong Chai Sia.

Lelaki itu didakwa atas dua pertuduhan menggunakan kekerasan jenayah untuk mencabul kehormatan anak perempuannya di ruang tamu dan hadapan bilik tidur di sebuah rumah di Sentul di sini, pada 16 Julai 2020 dan 9 Januari 2021.

Dia dituduh mengikut Seksyen 354 Kanun Keseksaan yang membawa hukuman penjara sehingga 10 tahun atau dengan denda atau dengan sebat atau dengan mana-mana dua daripada hukuman itu, jika sabit kesalahan.

Bapa empat anak itu juga didakwa mengaibkan kehormatan mangsa sama dengan sengaja menyebut perkataan-perkataan lucah di dalam sebuah kereta jenis Mercedes, di sini antara 12.45 malam dan 1 pagi, 17 Julai tahun lepas.

Pertuduhan dikemukakan mengikut Seksyen 509 Kanun Keseksaan yang memperuntukkan hukuman penjara maksimum lima tahun atau dengan denda atau dengan kedua-duanya, jika sabit kesalahan.

Timbalan Pendakwa Raya Mohd Josiendra Abu Senin menawarkan jaminan RM100,000 dengan seorang penjamin bagi kesemua pertuduhan berserta syarat tambahan tertuduh perlu menyerahkan pasport dan dilarang mengganggu mangsa sepanjang tempoh perbicaraan.

“Pihak pendakwaan mencadangkan jumlah itu (RM100,000), dengan mengambil kira keseriusan kesalahan yang dilakukan ke atas anak kandung tertuduh sendiri serta kedudukan tertuduh yang merupakan seorang ahli perniagaan yang mempunyai beberapa kedai serbaneka di sekitar Lembah Klang,” katanya.

Peguam M. Puravalen, yang mewakili tertuduh merayu agar anak guamnya diberi jaminan rendah atas alasan telah memberi kerjasama yang baik kepada polis sepanjang siasatan.

Mahkamah membenarkan tertuduh diikat jamin RM25,000 dengan seorang penjamin bagi kesemua pertuduhan berserta syarat tambahan iaitu tertuduh perlu menyerahkan pasport kepada mahkamah dan tidak mengganggu saksi-saksi pendakwaan.

Mahkamah menetapkan 27 April ini untuk sebutan semula kes. – Bernama


Bantuan makanan, wang RM50 tiada kaitan aktiviti raih undi

MELAKA, 29 Rabiulawal 1443H, Jumaat – Polis Melaka menafikan penyebaran gambar bantuan bungkusan makanan yang diselitkan bersama wang tunai RM50 mempunyai kaitan dengan aktiviti meraih undi melibatkan parti politik sempena Pilihan Raya Negeri (PRN) Melaka pada 20 Nov ini.

Ketua Jabatan Siasatan Jenayah Melaka ACP Azlan Abu berkata, sebaliknya berdasarkan siasatan yang dijalankan, bungkusan makanan itu merupakan bantuan makanan kepada warga emas dan kejadian dilaporkan berlaku di luar Melaka.

“Hasil semakan Polis Melaka, terdapat sebuah video berkenaan kejadian itu menunjukkan agihan bantuan makanan dan wang tunai RM50 kepada orang-orang tua, namun tidak terkesan sebarang aktiviti meraih undi atau apa-apa lambang atau elemen parti politik di dalam kandungan video tersebut.

“Sehingga kini pihak polis tidak menerima sebarang laporan dibuat berkenaan kejadian tersebut,” katanya dalam satu kenyataan, hari ini.

Semalam tular di media sosial tentang beberapa bungkusan makanan diselitkan wang tunai RM50 setiap satu dan keterangan gambar mendakwa ia berlaku di Melaka serta terdapat komen mengatakan program bantuan itu berunsurkan politik dan bertujuan meraih undi.

Azlan berkata satu kertas siasatan telah dibuka di bawah Seksyen 233 Akta Komunikasi dan Multimedia 1998 kerana menyebarkan berita palsu atau tidak sahih yang memperuntukkan hukuman denda tidak melebihi RM50,000 atau setahun penjara atau kedua-duanya sekali.

Beliau berkata, individu yang mempunyai maklumat atau mengetahui tentang kejadian tersebut diminta berhubung dengan Pegawai Penyiasat Insp Md Assyukri Saini di talian 016-7530492 bagi membantu siasatan lanjut.

“Sehubungan itu, orang ramai diingatkan agar tidak menyebarkan sebarang maklumat tidak sahih demi kepentingan sendiri kerana tindakan tegas akan diambil tanpa kompromi,” katanya. – Bernama


Arab Saudi gesa rakyatnya keluar dari Ethiopia

ADDIS ABABA, 1 Rabiulakhir 1443H, Sabtu – Arab Saudi menggesa rakyatnya yang berada di Ethiopia meninggalkan negara itu segera, memandangkan timbul kebimbangan pemberontak Tigrayan melancarkan serangan terhadap Addis Ababa.

“Kedutaan Arab Saudi di Ethiopia menyeru semua warga Saudi di Ethiopia keluar secepat mungkin, ekoran situasi semasa,” kata kedutaan dalam satu kenyataan, menggesa rakyat terus berwaspada.

Barisan Pembebasan Rakyat Tigray (TPLF) membentuk pakatan dengan lapan puak antikerajaan lain untuk menggulingkan kerajaan Perdana Menteri, Abiy Ahmed.

Ia perkembangan terbaharu dalam perang selama setahun yang telah meragut ribuan nyawa dan menyebabkan lebih dua juta orang kehilangan tempat tinggal.

Pasukan Tigrayan dan sekutu telah mengancam untuk berarak ke Addis Ababa.

Sementara itu, tentera Ethiopia sedang bersiap sedia untuk konfrontasi dan telah meminta pesara tentera  menyertai semula pasukan bagi memerangi tentera Tigrayan.

Masyarakat antarabangsa juga telah memperbaharui gesaan untuk gencatan senjata.

Setiausaha Negara AS, Antony Blinken pada hari Khamis berkata: “Kami menyeru Kerajaan Ethiopia menghentikan kempen ketenteraannya, termasuk serangan udara di kawasan penduduk Tigray dan mobilisasi militan etnik.”

“Kami juga menggesa pasukan Barisan Pembebasan Rakyat Tigray (TPLF) dan Tentera Pembebasan Oromo (OLA) segera menghentikan kemaraan semasa ke arah Addis Ababa,” katanya. – Agensi


Elak syubhah, utamakan halal berbanding kesedapan makanan

Oleh Zuhayati Yazid

BANGI, 24 Rabiulawal 1443H, Ahad – Umat Islam dinasihatkan sentiasa menjaga soal halal bagi mengelak makanan yang dijamah menjadi syubhah iaitu kesamaran kerana tidak jelas hukumnya antara halal dan haram.

Mufti Pahang, Datuk Seri Abdul Rahman Osman berkata, perkara ini penting supaya makanan yang akan menjadi daging dalam badan tidak membawa kepada pembentukan daging haram sehingga menyebabkan dosa.

“Makanan dan rezeki yang menjadi sajian kita akan mempengaruhi sikap, perangai, air muka, hati dan keseluruhan kehidupan. Sesungguhnya haram itu jelas, halal itu jelas dan antara kedua-duanya ada benda-benda yang syubhah.

“Sebab itu jangan lihat kesedapan makanan itu semata-mata tapi pastikan hidangan yang dijamah itu adalah halal dan disediakan secara sempurna.

“Masyarakat Melayu terutama golongan muda perlu ambil tanggungjawab dengan status makanan supaya tidak diragui halal dan haram,” katanya kepada Ismaweb.net, hari ini.

Beliau berkata demikian sebagai mengulas trend semasa yang memperlihatkan orang Islam gemar menjamu selera di kedai atau makan makanan disediakan oleh bukan muslim.

Kata Abdul Rahman lagi, dalam al-Quran, Allah SWT berfirman menerusi surah al-Maidah supaya orang-orang yang beriman mencari makanan yang baik dan halal.

Malah, katanya, Nabi Muhammad SAW dan para rasul yang lain juga diarahkan oleh Allah SWT untuk mencari makanan yang baik-baik.

Katanya, jika seseorang mengambil makanan daripada sumber halal, adalah diyakini keimanan serta ketakwaannya akan bertambah kukuh, mantap dan kuat.

“Sebaliknya, jika seseorang itu memakan makanan haram, maka diyakini imannya akan lemah dan akhirnya terhakis daripada hatinya.

“Rasulullah SAW menjelaskan orang yang mencari rezeki halal untuk memenuhi keperluan keluarganya sama seperti mujahid dan syuhada,” katanya.


Hari Peradaban Bangsa Melayu tak rasis, hanya angkat kembali jati diri

BANGI, 25 Zulhijjah 1443H, Isnin – PEMBELA menolak dakwaan pihak tertentu yang menuduh Hari Peradaban Bangsa Melayu pada Sabtu ini kononnya bersifat rasisme, penindasan atau kolot.

Sebaliknya, program itu hanyalah bertujuan untuk mengangkat kembali jati diri orang Melayu supaya kembali menjadi sebuah bangsa yang mulia dan dihormati.

Perkara itu dijelaskan Pengerusi PEMBELA, Haji Aminuddin Yahaya sebagai menjawab persoalan dan kritikan yang diterima terhadap penganjuran dan agenda mengangkat peradaban bangsa Melayu.

“Padahal apabila sebut mengenai peradaban bangsa lain, boleh pula pandang dari sudut budaya, kemasyarakatan dan keizzahan.

“Oleh itu, saya ingin bercerita mengenai isi hati dan sisi pandang saya mengenai ‘Peradaban Bangsa Melayu’,” katanya dalam kenyataan, hari ini.

Beliau menjelaskan, peradaban membawa makna satu sistem kehidupan lahiriah dan rohani yang boleh mengangkat kemanusiaan ke aras tertinggi.

Sementara, peradaban bangsa Melayu pula memberi makna satu sistem kehidupan yang berteraskan nilai dan budaya orang Melayu yang mampu mengangkat bangsa ini sebagai mulia dan dihormati.

“Sejarah membuktikan bahawa orang Melayu bukan sebuah bangsa yang lemah dan penakut.

“Sebaliknya, orang Melayu terkenal sebagai sebuah bangsa yang berdikari, kuat beragama, bersopan santun, menghormati orang lain dan menjaga akhlak,” katanya.

Bagaimanapun, Aminuddin berkata, penjajahan selama lebih 460 tahun telah menekan dan ‘membasuh’ bangsa Melayu dari pelbagai aspek menyebabkan mereka hilang jati diri.

Justeru, Hari Peradaban Bangsa Melayu pada 30 Julai ini bukan sekadar memaparkan sejarah lampau atau menghidupkan kesenian, tetapi menjangkau lebih jauh dengan melihat masa hadapan dunia sebagai wadah kebangkitan.

“HPBM akan menggabungkan antara kemodenan teknologi dengan kemuliaan budaya bangsa yang berteraskan asas agama.

“Ertinya, kecanggihan teknologi tidak harus menggadaikan keindahan adat resam bangsa Melayu dan kemuliaan agama Islam,” katanya.

Selain itu, katanya, program itu juga akan berusaha mengangkat nilai-nilai tinggi orang Melayu dan meyakinkan anak bangsa bahawa mereka bukan bangsa sebarangan, tetapi satu bangsa yang mulia dan tinggi.

“Kita mahu menaikkan semangat dan menerapkan keyakinan bahawa orang Melayu mampu bersaing dengan lain dan tidak mudah kalah.

“Kerosakan hari ini bukan sesuatu yang perlu dirintih semata-mata, tetapi perlu dibaiki dan dibangunkan kembali,” katanya.

Menurut Aminuddin, nilai-nilai buruk yang sering dikaitkan dengan bangsa Melayu perlu dihakis dan dibuang jauh.

“Kita sedar ini adalah proses yang panjang, tetapi kita sebagai seorang Melayu punyai tanggungjawab untuk usahakannya. HPBM ini antara usaha saya dan rakan-rakan untuk mencapai objektif ini.

“Kalau hanya pandai berpeluk tubuh, merungut dan mengutuk bangsa sendiri, apa faedahnya?

“HPBM menolak elemen negatif ini dan berusaha menyerapkan nilai-nilai murni yang boleh mengembalikan jati diri bangsa Melayu yang akhirnya akan menjadi pemangkin dan teras kepada kecemerlangan negara kita yang tercinta ini,” katanya.

Program Peradaban Bangsa Melayu bakal menghimpunkan 50,000 pengunjung, selain menjadi tarikan pelancong luar dengan menampilkan beberapa perkara melibatkan kehebatan masyarakat Melayu di negara ini.

Program julung kali itu bakal diadakan di Padang Merbok dan akan dirasmikan oleh Menteri Wilayah Persekutuan, Datuk Seri Shahidan Kassim.

Antara yang akan ditampilkan termasuklah pameran busana Melayu, seni persilatan, keris dan perarakan sempena Maal Hijrah.


Zahid tarik balik rayuan cabar Akta SPRM, Pencegahan Wang Haram

PUTRAJAYA, 15 Zulkaedah 1441H, Selasa – Datuk Seri Ahmad Zahid Hamidi menarik balik rayuannya terhadap keputusan Mahkamah Tinggi yang menolak permohonannya untuk mencabar dari segi perlembagaan berhubung dua akta membabitkan penerimaan bukti dokumen bagi tuduhan yang dihadapinya.

Akta berkenaan ialah Akta Suruhanjaya Pencegahan Rasuah Malaysia (SPRM) 2009 dan Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Peguam Hisyam Teh Poh Teik yang mewakili Ahmad Zahid memaklumkan panel tiga Hakim Mahkamah Rayuan yang diketuai Hakim Datuk Seri Kamaludin Md Said bahawa pihaknya menarik balik permohonan itu.

Dua lagi hakim yang bersidang ialah P. Ravinthran dan Datuk Nordin Hassan.

Timbalan Pendakwa Raya Ahmad Sazilee Abdul Khairi berkata, pihak pendakwaan tidak membantah mengenai perkara itu.

Hakim Kamaludin kemudiannya, membatalkan permohonan itu yang sepatutnya dijadualkan didengar hari ini.

Ketika ditemui selepas prosiding, Hisyam memberitahu media bahawa beliau mengemukakan notis pembatalan rayuan pada 2 Julai lepas dan memaklumkan tiada alasan bagi penarikan tersebut.

Pada 18 November 2019, Hakim Mahkamah Tinggi Collin Lawrence Sequerah menolak permohonan bekas timbalan perdana menteri itu untuk mencabar perlembagaan dalam Seksyen 41A Akta SPRM dan Seksyen 71 AMLA, atas alasan permohonan itu pramatang kerana perbicaraan masih belum bermula.

Ahmad Zahid, 67 yang juga Anggota Parlimen Bagan Datuk, menghadapi 47 pertuduhan, 12 daripadanya adalah pecah amanah (CBT), lapan untuk rasuah dan 27 untuk pengubahan wang haram yang membabitkan puluhan juta ringgit milik Yayasan Akalbudi.

Perbicaraan di hadapan Hakim Sequerah bersambung pada 14 Julai dan setakat ini, 74 saksi pendakwaan telah memberi keterangan dalam perbicaraan itu. – Bernama


Ribuan penduduk bantah Itali wajibkan ‘Pas Hijau’ ke atas semua pekerja

ROME, 3 Rabiulawal 1443H, Ahad – Ribuan penduduk Itali termasuk ahli parti sayap kanan menyertai tunjuk perasaan di tengah bandar raya membantah tindakan memperluaskan penggunaan sijil pas kesihatan COVID-19 ke semua tempat.

Mereka turut bertempur dengan anggota keselamatan bagi menunjukkan rasa tidak puas hati terhadap penguatkuasaan pas kesihatan yang dikenali ‘Pas Hijau’.

Dilaporkan, ia adalah syarat wajib kepada semua pekerja termasuk mereka yang ingin memasuki muzium, acara sukan dan restoran sejak dikuat kuasakan Ogos lalu.

Penunjuk perasan kelihatan mengibar bendera sambil melaungkan ‘bebas’ serta membawa kain rentang menyuarakan isi hati mereka.

Media Itali melaporkan kira-kira 10,000 penduduk terlibat dalam tunjuk perasaan walaupun demontrasi tidak dibenarkan.

Beberapa video yang dimuat naik di media sosial turut kelihatan penunjuk perasan bertindak ganas ke arah pasukan keselamatan dengan membaling objek-objek keras.

Malah seorang peserta dilaporkan cedera selepas cubaan memasuki bangunan pentadbiran termasuk pejabat Perdana Menteri.

Kumpulan berkenaan juga didakwa melanggar arahan pihak berkuasa termasuk mahu menceroboh kawasan Parlimen.

Agensi berita AGI melaporkan, bagi meredakan keadaan yang semakin tidak terkawal, polis terpaksa menggunakan gas pemedih mata.

Kejadian tunjuk perasaan berlaku bukan sahaja di ibu negara malah di beberapa lokasi di Milan dan Cesena, tengah Itali.

Minggu lalu, Perdana Menteri Itali, Mario Draghi mengumumkan skim pas kesihatan yang dikenali ‘Pas Hijau’ atas semua pekerja, dalam usaha meningkatkan kadar vaksinasi COVID-19 menjelang musim sejuk, tidak lama lagi.

Penggunaan pas berkenaan diperluaskan ke semua tempat kerja bermula 15 Oktober ini, dan pekerja yang enggan mematuhi arahan itu berdepan penggantungan kerja tanpa gaji.

Undang-undang itu bakal menghukum pekerja tidak mendapatkan vaksinasi atau tiada bukti keputusan negatif ujian saringan COVID-19 yang terbaru.

Kewajipan ‘Pas Hijau’ itu diperluaskan terhadap seluruh dunia pekerjaan, dalam kedua-dua sektor awam dan swasta.

Pas itu sudah diterapkan pada semua pekerja kesihatan, yang memerlukan mereka menyediakan sijil vaksinasi ini, bukti penyembuhan COVID-19 atau ujian saringan negatif terbaharu. – Agensi


Ramai akan tinggalkan UMNO selepas ini

BANGI, 8 Rejab 1444H, Isnin – Datuk Zahidi Zainul Abidin mendedahkan, ramai pemimpin UMNO akan berhijrah meninggalkan parti itu termasuk dirinya bagi menyertai PKR, dalam masa terdekat.

Bekas Ahli Majlis Kerja Tertinggi (MKT) UMNO itu berkata, sikap tidak puas hati dengan pendekatan Presiden UMNO membersihkan parti tanpa prosedur tepat menyebabkan ramai mengambil keputusan meninggalkan UMNO dan mengikut jejak langkahnya.

“Saya bakal menyertai PKR secara rasmi pada 4 Februari ini bersama 100 ahli UMNO Bahagian Padang Besar, dijangka banyak cawangan parti itu di Padang Besar yang bakal terbubar kelak.

“Ramai orang tanya saya macam mana hendak masuk PKR, termasuk sebilangan pemimpin UMNO Pusat.

“Ada juga antara mereka hendak masuk Perikatan Nasional (PN). Ini semua sebab mereka tidak bersetuju dengan cara presiden,” katanya seperti dilapor media tempatan, hari ini.

Beliau pada masa sama menyindir tindakan Datuk Seri Ahmad Zahid Hamidi yang memecat pemimpin UMNO tidak sehaluan dengannya, semata-mata untuk menjamin kedudukan sebagai Presiden.

“Mujurlah hakim-hakim di negara ini tidak boleh dipecat Zahid, jika tidak dengan mereka semua pun kena pecat kerana tidak menyokong beliau,” katanya.

Zahidi pada Pilihan Raya Umum ke-15 (PRU 15) bertanding sebagai calon bebas selepas dipecat UMNO pada November lalu.

Bagaimanapun, beliau gagal mempertahankan kerusi Padang Besar, dengan hanya memperoleh 1,939 undi dan kehilangan deposit dalam pertembungan lima penjuru yang dimenangi oleh Rushdan Rusmi daripada PN.

Jumaat lalu, UMNO memecat bekas ketua Pemuda Khairy Jamaluddin dan bekas pengerusi UMNO Selangor, Tan Sri Noh Omar.

Sementara itu, Ahli Parlimen Sembrong, Datuk Seri Hishammuddin Hussein dan bekas Ketua Penerangan, Shahril Hamdanpula digantung keahlian.


30 terbunuh letupan bom di masjid selatan Afghanistan

KABUL, 8 Rabiulawal 1443H, Jumaat – Satu letupan bom menggegarkan sebuah masjid di wilayah Kandahar selatan Afghanistan ketika solat Jumaat, membunuh sekurang-kurangnya 30 orang, lapor Agensi Anadolu.

Pegawai keselamatan masjid itu Murtaza Zarifi mendakwa serangan dilakukan dua pengebom bunuh diri.

Letupan itu berlaku beberapa hari selepas serangan bom bunuh diri yang dilakukan kumpulan Daesh/ISIS di sebuah masjid di utara bandar Kunduz, mengorbankan 46 orang. – Bernama


Ramai daftar cuma bekalan vaksin di Kelantan kurang

KOTA BHARU, 23 Muharram 1443H, Rabu – Jumlah pendaftaran Program Imunisasi COVID-19 Kebangsaan (PICK) di Kelantan semakin tinggi menyaksikan proses vaksinasi yang dilaksanakan di seluruh negeri berjalan baik, kata Timbalan Menteri Besar, Datuk Mohd Amar Nik Abdullah.

Mohd Amar berkata, sekiranya Kelantan menerima bekalan dos vaksin COVID-19 yang lebih tinggi, pihaknya yakin proses vaksinasi seterusnya sasaran imuniti kelompok pada akhir September atau awal Oktober dapat dicapai.

“Pendaftaran tinggi sebab hasil kempen (pendaftaran) cuma kita tak ada barang (vaksin COVID-19) tetapi program vaksinasi bergerak setakat (bekalan vaksin) yang ada.

“Kita perlukan lebih kurang sejuta dos vaksin supaya imuniti kelompok dapat dicapai hujung September atau awal Oktober, sebelum musim tengkujuh,” katanya kepada pemberita selepas mesyuarat exco kerajaan negeri di Kompleks Kota Darulnaim di sini hari ini.

Beliau berkata, pihaknya berharap agar permintaan tambahan bekalan itu dapat disegerakan susulan arahan Perdana Menteri Datuk Seri Ismail Sabri Yaakob supaya Kementerian Kesihatan serta Kementerian Sains, Teknologi dan Inovasi (MOSTI) diberikan tempoh sehingga akhir bulan depan untuk memastikan enam negeri mencapai kadar vaksinasi COVID-19 sebanyak 50 peratus bagi populasi dewasa.

Mohd Amar berkata, sekiranya bekalan dos vaksin COVID-19 lewat diterima, kerajaan Kelantan terpaksa memikirkan alternatif lain termasuk perlu membeli sendiri.

“Proses vaksinasi bergantung kepada bekalan dos vaksin, Kerajaan Negeri sudah membuat perbincangan dengan Kerajaan Persekutuan, sekiranya (Kerajaan Persekutuan) tidak dapat membekalkan maka mungkin kita kena cari jalan dapatkan sendiri termasuk membeli,” katanya.

24 Ogos lepas, Persidangan Dewan Undangan Negeri Kelantan diberitahu MOSTI memaklumkan negeri itu akan menerima 700,000 dos vaksin COVID-19 pada September.

Berdasarkan laman sesawang https://www.vaksincovid.gov.my/ seramai 859,101 atau 69.5 peratus penduduk negeri ini telah mendaftar PICK setakat Ahad lepas. – Bernama


UMNO tak perlukan PAS untuk berdamai dengan Bersatu

BANGI, 4 Rabiulakhir 1443H, Selasa – UMNO tidak memerlukan PAS untuk mendamaikan parti itu dengan Parti Pribumi Bersatu Malaysia (Bersatu).

Naib Presidennya, Datuk Seri Mohamed Khaled Nordin berkata, UMNO tegas tidak bekerjasama dengan Bersatu bukan kerana membelakangkan kepentingan ummah dan bangsa Melayu, tetapi kerana parti itu dibidani kelahirannya untuk mengganti UMNO.

“Ia secara terang dan jelas, seteru UMNO. PAS wajar mengerti kedudukan ini.

“Kerana itu UMNO tidak memerlukan PAS untuk mendamaikan ia dengan PPBM. Seperti UMNO juga tidak pernah mengusahakan damai antara PAS dan Amanah demi kepentingan ummah kerana UMNO tahu sejarah keduanya.

“PAS tidak boleh mengikat UMNO dengan Muafakat Nasional (MN) dan pada masa yang sama mendambakan Perikatan Nasional (PN). PAS wajar terus dengan PN kerana ia tidak boleh terus keliru dengan apa yang ia kehendaki,” katanya menerusi kenyataan di akaun Facebook beliau, hari ini.

Khaled berkata, keputusan kepimpinan PAS memilih PN daripada mengutamakan MN dan menetapkan bahawa ahlinya akan mengundi PN diterima UMNO dengan berlapang dada.

UMNO tegas dengan pendiriannya untuk bertanding atas tiket BN secara sendirian, katanya.

“Jelas sekali bahawa MN tidak mudah dioperasikan. Keputusan PAS bermakna MN itu hanya wujud pada nama, tidak pada semangatnya.

“Laungan MN demi perpaduan ummah hanyalah halwa telinga. Hakikatnya, dalam politik, pelbagai kepentingan lain adalah keutamaan,” katanya.

Menurut Khaled, dalam politik, tiada parti yang patut mencari keuntungan dari pelbagai pihak, dalam pelbagai keadaan dan pada setiap masa.

Justeru, keputusan PAS sebenarnya memberikan UMNO ruang dan peluang untuk kembali kepada BN yang sederhana, ‘multicultural’ dan progresif.

Malahan, ia tidak lagi terbelenggu dengan sesiapa, bebas mencorakkan jalan kehadapannya.

“Kerana UMNO sedar, jalan kemenangan ialah sokongan semua kaum dan bukan hanya Melayu. Kerjasama parti Melayu bukan satu-satunya jalan untuk menguasai kerajaan.

“Dalam politik yang sangat ‘disruptive’, kemenangan akan banyak bergantung kepada tawaran dasar yang lebih baik, kepimpinan yang lebih dinamik, rencana ekonomi yang lebih lestari dan rencam generasi muda yang mesti difahami.

“Jika hanya mencongak jumlah undi UMNO, PAS dan PPBM itu sebagai tanda aras kemenangan, maka sangatlah simplistik. Politik Malaysia bukan sebegitu simplistik,” katanya.


IWK tangkis dakwaan cemari Sg Gong di Rawang

KUALA LUMPUR, 2 Safar 1442H, Ahad – Indah Water Konsortium Sdn Bhd (IWK) hari ini menegaskan kejadian air di Sungai Gong, Rawang menjadi hitam, bukan berpunca daripada pelepasan efluen Loji Rawatan Kumbahan Kawasan Perindutsrian Rawang (GBK134) seperti dilaporkan media, semalam.

Ketua Pegawai Eksekutif IWK Narendran Maniam, sebaliknya berkata pihaknya telah mengenal pasti terdapat buangan bukan kumbahan berwarna kuning dalam kebuk masuk loji tersebut sehingga menyebabkan efluen di peringkat proses akhir loji tercemar dengan warna kuning pekat.

“Petugas IWK di loji terbabit masih memantau dan mengawal kemasukan air kumbahan ke loji. Kami mengesyaki terdapat pembuangan sisa secara haram berlaku berdekatan dengan loji IWK sehingga bahan terbabit mengalir masuk ke dalam loji.

“Sehubungan itu, petugas kami terus menghentikan pelepasan discaj efluen dan operasi pembersihan segera dilaksanakan dan dijangka siap sepenuhnya hari ini. Kerja-kerja dos bahan kimia dijalankan dengan pantas bagi mengawal keadaan,” katanya dalam kenyataan di sini.

Semalam, media melaporkan bahawa Lembaga Urus Air Selangor (LUAS) menerima laporan insiden air Sungai Gong, Rawang berwarna hitam tetapi tiada bau yang disyaki disebabkan pewarna.

Hasil siasatan lanjut, LUAS menemukan pelepasan efluen berwarna dan berbuih, daripada discaj efluen loji rawatan kumbahan IWK GBK 134 area 5, di kawasan Perindustrian Rawang.

Kesal dengan dakwaan itu, Narendran berkata perkara itu boleh mengelirukan orang ramai selain menjadi penyebab untuk mereka menuding jari kepada IWK, walaupun punca sebenar berkemungkinan daripada pembuangan sisa secara haram.

“IWK sangat kecewa kerana sering menjadi sasaran mudah kepada sebarang kejadian pencemaran air seperti kejadian terbaharu ini tanpa membuat sebarang pemeriksaan rapi atau melaporkan maklumat secara menyeluruh,” katanya.

Mengulas lanjut, beliau memaklumkan bahawa loji rawatan air kumbahan direka bentuk hanya bagi merawat air kumbahan dan ia tidak mampu merawat sebarang bahan kimia atau sisa lain yang dilepaskan secara haram ke dalam jajaran paip pembentungan.

Tegasnya, pembuangan sisa haram bukan kumbahan adalah satu kesalahan di bawah Akta Industri Perkhidmatan Air 2006. – Bernama


Buku teks Sejarah Tingkatan 4 patuhi semua proses penerbitan: KPM

PUTRAJAYA, 13 Rejab 1442H, Khamis – Buku teks Kurikulum Standard Sekolah Menengah (KSSM) Sejarah Tingkatan 4 telah mematuhi semua proses penerbitan bagi menjamin kualiti buku teks, termasuk ketepatan fakta, demikian menurut Kementerian Pendidikan (KPM).

“Proses penerbitan buku teks KSSM Sejarah Tingkatan 4 telah melalui proses kawalan mutu yang ketat,” kata KPM dalam kenyataan hari ini susulan desakan beberapa pihak agar buku teks Sejarah Tingkatan 4 diharamkan kerana didakwa memanipulasikan fakta, selain diisi dengan elemen komunis sebagai pejuang kemerdekaan.

Proses kawalan mutu itu merangkumi pemetaan kandungan, penulisan manuskrip, penyediaan dan penyemakan pruf muka surat, naskhah sedia kamera, pemerakuan naskhah sedia kamera, naskhah contoh, apresiasi kulit buku teks dan kelulusan naskhah contoh bagi menyediakan naskhah edar, katanya.

Proses itu membabitkan Panel Pakar Rujuk Kurikulum Sejarah dan Buku Teks Sejarah KPM, Jawatankuasa Peningkatan Mutu Buku Teks, Jawatankuasa Pembaca Luar dan Jawatankuasa Penilaian Teknikal 4 KPM, katanya.

“Bagi mewasitkan fakta tertentu, KPM mendapatkan pengesahan fakta sejarah dan kandungan daripada agensi kerajaan yang terlibat seperti Arkib Negara, Muzium Negara, Persatuan Sejarah Malaysia, Suruhanjaya Pilihan Raya dan Setiausaha Kerajaan Negeri,” menurut kenyataan itu.

KPM berkata, penerbitan buku teks KSSM Sejarah Tingkatan 4 adalah berdasarkan Dokumen Standard Kurikulum dan Pentaksiran (DSKP) KSSM Sejarah Tingkatan 4 serta mengikut prosedur operasi standard Penerbitan Buku Teks KPM yang dikemas kini pada 2018.

Menurut KPM, DSKP KSSM Sejarah Tingkatan 4  telah diteliti, disemak dan diperakui sah oleh Panel Pakar Rujuk Kurikulum Sejarah dan Buku Teks Sejarah KPM pada 24 April 2018

“Mereka adalah pakar sejarah seramai tujuh orang daripada pelbagai pengkhususan dan kaum. Kandungan DSKP KSSM Sejarah Tingkatan 4 adalah berpandukan Laporan Jawatankuasa Khas Mengkaji Kurikulum Sejarah dan Buku Teks Sejarah Sekolah Menengah KPM (2011-2012),” menurut kenyataan itu.

KPM berkata, pemilihan penulis buku teks pula adalah berdasarkan Tatacara Penerbitan Pakej Buku Teks Dewan Bahasa dan Pustaka dan mengikut kriteria khusus iaitu mempunyai latar belakang pendidikan sejarah serta berpengalaman menulis buku teks Sejarah. -Bernama


JHEAINS nafi video tular dakwa jemaah solat Jumaat tak patuh SOP

SEREMBAN, 10 Jamadilakhir 1442H, Sabtu – Jabatan Hal Ehwal Agama Islam Negeri Sembilan (JHEAINS) hari ini menafikan satu rakaman video tular yang mendakwa jemaah solat Jumaat di Masjid At-Taqwa, Paroi di sini tidak mengikuti prosedur operasi standard (SOP) ditetapkan.

Pengarahnya, Datuk Mohd Zaidi Ramli berkata, aktiviti solat Jumaat itu dipantau sepenuhnya oleh Polis Diraja Malaysia (PDRM), Jabatan Sukarelawan Malaysia (RELA) dan petugas masjid selain para jemaah juga mematuhi SOP seperti membawa sejadah sendiri, memakai pelitup muka dan mematuhi arahan penjarakan fizikal.

“Hanya satu pintu pagar sahaja dibuka untuk laluan masuk ke kawasan masjid dan jawatankuasa masjid juga menyediakan tiga khemah di luar kawasan masjid untuk tujuan melicinkan proses pendaftaran dan mengimbas suhu badan jemaah.

“Jemaah juga tidak dibenarkan meletakkan kenderaan di dalam kawasan masjid berdasarkan SOP yang telah ditetapkan. Oleh sebab itu, terdapat banyak kenderaan kelihatan di bahu jalan,” katanya dalam kenyataan.

Semalam, video berdurasi lebih dua minit tular di media sosial susulan perkongsian seorang lelaki yang mendakwa jemaah di masjid berkenaan tidak memakai pelitup muka dan hadir ke masjid dengan kapasiti yang ramai.

Mohd Zaidi berkata jemaah yang dilaporkan hadir semalam hanyalah seramai 900 individu sahaja walaupun kapasiti dibenarkan dengan mengambil kira penjarakan fizikal adalah sebanyak 1,200 individu, manakala kapasiti sebenar masjid itu tanpa penjarakan fizikal adalah seramai 3,000 jemaah. – Bernama


90 peratus rakyat Syria hidup bawah paras miskin: PBB

GENEVA, 12 Jamadilakhir 1443H, Sabtu – Pertubuhan Bangsa-Bangsa Bersatu (PBB) memberi amaran bahawa 90 peratus rakyat Syria kini hidup di bawah paras kemiskinan.

Manakala, 60 peratus lagi rakyat di negara bergolak itu mengalami masalah kekurangan makanan, kata Setiausaha Agung PBB, Antonio Guterres.

Dalam laporan yang dibentangkan kepada Majlis Keselamatan pada Khamis, Guterres berkata, sebanyak 7.78 juta rakyat Syria tidak mempunyai akses kepada jumlah minimum doktor dan kakitangan perubatan yang diterima di peringkat antarabangsa.

Laporan itu menekankan mengenai keperluan usaha untuk melanjutkan mekanisme bantuan kemanusiaan rentas sempadan selama tempoh enam bulan lagi.

Malah, Pasukan Penyelaras Respons Syria dalam satu kenyataan turut memberi amaran, bahawa 18 kemudahan perubatan yang menyediakan perkhidmatan kepada lebih 1.5 juta orang awam di barat laut Syria telah terputus sokongan.

Sehubungan itu, pasukan berkenaan menggesa semua penderma kepada sektor perubatan di utara Syria untuk mengembalikan sokongan dana bagi kemudahan terbabit, memandangkan risiko gelombang baharu terhadap COVID-19 di wilayah tersebut. – Agensi


Tentera Israel bunuh 2 warga Palestin di Tebing Barat

TEBING BARAT, 27 Rejab 1443H, Selasa – Tentera negara pengganas Israel membunuh dua rakyat Palestin ketika membuat tangkapan di utara Tebing Barat, kata pihak berkuasa kesihatan Palestin pada Selasa.

Agensi berita Palestin Wafa mengenal pasti kedua-dua mangsa sebagai Abdullah al-Hosari, 22, dan Shadi Khaled Najm, 18.

Polis sempadan negara haram Israel berkata, pegawai dan anggota polis yang menyamar memasuki kem pelarian Jenin untuk menahan seorang suspek ‘yang dikehendaki bagi aktiviti berkaitan keganasan’.

“Selepas suspek itu ditahan dan pihak berkuasa meninggalkan kediamannya, serangan senjata api dilancarkan terhadap mereka dari pelbagai arah.

“Ini memaksa anggota yang menyamar di lokasi bertindak balas dengan melepaskan tembakan menggunakan peluru hidup,” katanya.

Menurut Kementerian Kesihatan Palestin, kedua-dua lelaki itu terbunuh dalam serangan berkenaan.

Selain itu, dua lagi rakyat Palestin dilaporkan cedera dan berada dalam keadaan kritikal.

Wafa turut melaporkan anggota tentera Israel juga menahan Imad Jamal Abu al-Heija, seorang bekas tahanan yang dibebaskan.

Pembunuhan kedua-dua warga Palestin itu mencetuskan ‘tunjuk perasan secara besar-besaran’ di Jenin.

Penahanan itu adalah antara beberapa siri serbuan berprofil tinggi oleh Israel yang berlaku sejak kebelakangan ini di beberapa bandar di Tebing Barat.

Bulan lalu, dalam serbuan di bandar Nablus, utara Tebing Barat, tentera rejim Zionis membunuh tiga rakyat Palestin yang disyaki melakukan serangan tembakan terhadap sasaran Israel.

Mereka ditembak ketika dalam kenderaan.

Ketiga-tiga lelaki itu dikenali sebagai Adham Mabrouka, Ashraf Mubaslat dan Mohammed al-Dakhil, kesemuanya anggota Briged Syahid Al-Aqsa. – Agensi


Syria dakwa Israel lancar serangan peluru berpandu

BEIRUT, 24 Rabiulawal 1443H, Ahad – Media Syria melaporkan bahawa pasukan pertahanan udaranya memintas peluru berpandu negara pengganas Israel di kawasan pinggir bandar Damsyik.

Menurut kenyataan tentera, peluru berpandu dilancarkan pada Sabtu itu menyasarkan tapak di kawasan luar bandar sekitar Damsyik dan memusnahkan sebahagian daripadanya, lapor media kerajaan SANA.

Dilaporkan dua tentera cedera dan beberapa kerosakan berlaku.

“Israel melepaskan peluru berpandu dari utara Palestin yang diduduki menyasarkan kawasan berhampiran Damsyik.

“Pertahanan antipesawat kami telah diaktifkan dan dapat memintas beberapa peluru berpandu musuh,” lapor SANA, memetik seorang pegawai tentera yang tidak dinamakan.

Serangan Israel ke atas Syria kebanyakannya berlaku pada waktu malam.

Serangan semalam berlaku beberapa hari selepas Syria mendakwa Israel melakukan serangan di selatan negara itu, tanpa memberi maklumat lanjut.

Israel telah melancarkan ratusan serangan terhadap sasaran ketenteraan berkaitan Iran di Syria selama ini tetapi jarang mengakui atau membincangkan operasi berkenaan.

Israel mengakui menyasarkan pangkalan tentera bersekutu Iran, seperti kumpulan Hezbollah.

Ia susulan penghantaran senjata yang dipercayai untuk kumpulan itu.

Hezbollah berperang di pihak tentera Presiden Syria, Bashar Assad dalam perang saudara. – Agensi


Didik generasi muda bahana rasuah supaya tak jadi budaya

Oleh Athirah Huda Zalhe

BANGI, 10 Jamadilakhir 1443H, Khamis – Walaupun COVID-19 kini dikatakan musuh nombor satu negara, isu salah laku dan rasuah di Malaysia sebenarnya lebih membimbangkan kerana menjadi antara faktor kejatuhan sesebuah tamadun.

Bahkan, budaya rasuah menyaksikan sesebuah negara berdepan kehancuran pentadbiran dan pemerintahan, selain pelbagai masalah lain termasuklah ketidakstabilan serta kemerosotan ekonomi.

Maka, sudah tiba masanya untuk Malaysia serius memerangi dan memusuhi budaya rasuah supaya tidak terus menjadi ‘barah’ dalam kalangan masyarakat, khususnya norma biasa bagi generasi muda.

Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Johari berkata, negara memerlukan satu perubahan besar dan tuntas terhadap isu-isu salah laku dan rasuah, sama ada kepada individu penerima atau pemberi.

“Kita sememangnya memusuhi segala perbuatan salah laku berkaitan rasuah, tidak kira bagi individu pemberi atau penerima, apatah lagi jika membabitkan jabatan agensi kerajaan.

“Saya kira sudah tiada alasan lagi untuk individu pemberi dan penerima rasuah ini dikenakan tindakan tegas, tanpa mengira apa pangkat atau kedudukan mereka,” katanya kepada Ismaweb.net, hari ini.

Beliau berkata, amalan salah laku ini tidak hanya perlu didedahkan dengan hukuman semata-mata, sebaliknya perlu ada pendekatan mendidik khususnya kepada generasi muda supaya ia tidak dianggap sebagai ‘budaya’.

“Seperti di negara Jepun dan New Zealand sejak di sekolah lagi telah mengamalkan pendidikan menerapkan mengenai bahana rasuah.

“Dari situ kita juga boleh lihat dalam sistem pendidikan kita perlu ada tambah nilai berkaitan dengan rasuah, keburukan serta kesan jika terlibat perbuatan itu,” katanya.

Sehubungan itu, Izzat menyarankan Kementerian Pendidikan (KPM) memainkan peranan untuk mempertimbangkan silibus berkaitan dengan salah laku rasuah.

“Tidak perlu untuk menambah mata pelajaran baharu, cukup sekadar menambah nilai dalam subjek-subjek sedia ada seperti Pendidikan Islam atau Moral.

“Perlu ada tambah nilai dan masukkan unsur-unsur keburukan rasuah kepada diri, keluarga dan negara,” katanya.


6.2 juta kanak-kanak Turkiye, Syria trauma impak gempa bumi

ANKARA, 28 Syawal 1444H, Jumaat – Lebih enam juta kanak-kanak di Turkiye dan Syria berdepan pelbagai cabaran, selain masih trauma untuk meneruskan kehidupan selepas tragedi gempa bumi dahsyat melanda di kedua-dua negara itu.

Menurut laporan Tabung Kanak-Kanak Pertubuhan Bangsa-Bangsa Bersatu (UNICEF), 2.5 juta kanak-kanak di Turkiye dan lebih 3.7 juta di kawasan kejiranan Syria kini memerlukan bantuan kemanusiaan.

Ketua Pengarah UNICEF, Catherine Russell yang membuat lawatan di kedua-dua kawasan terjejas berkata, kanak-kanak di Turkiye dan Syria terpaksa meneruskan kehidupan dalam keadaan sukar selepas kehilangan keluarga serta individu tersayang.

“Gempa yang berlaku bukan sahaja menyebabkan kehilangan keluarga tetapi juga terpaksa berdepan tekanan dan emosi tidak stabil apabila menyaksikan sekolah, rumah dan tempat mereka tinggal juga hilang sekelip mata menyebabkan seluruh kehidupan mereka berubah,” katanya.

UNICEF menganggarkan kira-kira 51,000 kanak-kanak yang berusia lima tahun ke bawah kini berdepan kekurangan zat makanan yang serius.

Manakala 76,000 wanita hamil dan masih menyusu perlu rawatan berikutan masalah sama, sekali gus menyaksikan situasi itu berisiko kepada dua golongan terbabit.

Gempa yang berlaku pada awal Februari lalu, diikuti dengan beberapa gempa susulan telah mengorbankan kira-kira 55,000 penduduk, selain menyebabkan ribuan mengalami kecederaan dan kehilangan tempat tinggal.

Di Syria pula, penduduk berdepan dengan peningkatan harga makanan sehingga 121 peratus tahun lalu, selain banyak kemudahan terutama membabitkan kemudahan perubatan musnah. – Agensi


Halang warga asing beli beras tempatan takkan selesai masalah

BANGI,5 Rabiulawal 1445H, Khamis – Cadangan supaya pembelian beras tempatan dihadkan hanya kepada rakyat Malaysia sahaja bukan penyelesaian terbaik untuk mengatasi isu kekurangan makanan asasi rakyat di negara ini.

Bahkan, gesaan itu dianggap tidak masuk akal kerana semua individu termasuk warga asing mempunyai hak membeli keperluan asas, kata Setiausaha Agung Gabungan Persatuan-Persatuan Pengguna Malaysia (FOMCA), Nur Asyikin Aminuddin.

“Cadangan itu bukan sahaja tidak berperikemanusiaan kepada warga asing yang menetap di sini, tetapi ia adalah tindakan jangka pendek dan boleh mencetuskan keadaan yang lebih parah.

“Memang tak boleh larang sebab ini berkaitan makanan. Ia turut mengambil kira barangan subsidi sekarang terjual di pasaran terbuka,” katanya kepada media tempatan hari ini.

Beliau berkata demikian sebagai mengulas gesaan melarang warga asing membeli beras tempatan bagi menyelesaikan masalah kekurangan bekalan ketika ini.

Nur Asyikin berkata, mekanisme terbaik dalam menyelesaikan isu kekurangan beras tempatan ketika ini adalah melalui pemberian kad subsidi.

Katanya, dalam hal demikian sewajarnya, rakyat yang lebih memerlukan seperti kumpulan B40 perlu diutamakan.

“Mungkin penguatkuasaan boleh dibuat melalui pemberian kad subsidi seperti yang sedang dibincangkan sekarang.

“Apabila ada kad subsidi ada, rekod pembelian dan pemberian barangan subsidi ini lebih bersasar,” katanya.

Beliau yakin melalui langkah itu juga secara tidak langsung mampu menanagani isu ketirisan barangan subsidi termasuk beras tempatan yang diseludup negara jiran.


Kos ibadah umrah dijangka meningkat susulan SOP baharu Arab Saudi

KUALA LUMPUR, 6 Muharram 1443H, Ahad – Kos menunaikan ibadah umrah dijangka meningkat sedikit susulan pelaksanaan peraturan dan prosedur operasi standard (SOP) baharu diperkenalkan kerajaan Arab Saudi berikutan pandemik COVID-19.

Menteri Di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, sebahagian besar peningkatan kos itu berkait dengan penjarakan sosial seperti had muatan bilik hotel dan bas.

“Sebagai contoh – jumlah jemaah dalam bilik penginapan dihadkan kepada dua orang sahaja yang mana sebelum wabak COVID-19, satu bilik boleh memuatkan 4-6 orang. Begitu juga semasa jemaah menaiki kenderaan (bas), yang mana jumlah penumpang dihadkan kepada 50 peratus muatan bas.

“Selain itu, jumlah jemaah di dalam Masjidil Haram turut dihadkan. Pergerakan semasa melaksanakan tawaf dan saei perlu mengikuti SOP ketat seperti mana yang kita lihat semasa musim haji baru-baru ini, kerajaan Arab Saudi hanya membenarkan 60 ribu jemaah haji sahaja menunaikan haji,” katanya dalam satu kenyataan hari ini.

Zulkifli berkata, peraturan-peraturan berkenaan turut memberi bayangan bahawa ada kemungkinan kesan kepada kos mengerjakan umrah.

“Oleh yang demikian, kita berharap semua yang berhasrat menunaikan umrah perlu akur dan menerima sebarang perubahan baharu tersebut dengan hati terbuka.

“Jemaah umrah harus sentiasa mematuhi SOP terutamanya penjarakan sosial sepanjang mereka melaksanakan umrah, demi keselamatan semua pihak,” katanya.

Pada 1 Ogos lepas, Arab Saudi telah membuka kembali pintunya kepada pelancong dari 49 negara termasuk Malaysia, dengan mempermudah prosedur mendapatkan visa bagi tempoh setahun dan kebenaran tinggal hingga 90 hari di negara itu.

Zulkifli berkata, kebenaran itu adalah satu penghormatan dan pengiktirafan kepada sistem pengurusan kesihatan Malaysia.

Namun, beliau berkata pihaknya masih menunggu makluman rasmi dan terperinci dari Kementerian Haji dan Umrah Arab Saudi bagi membenarkan rakyat negara ini menunaikan ibadah umrah.

“Jemaah umrah dari Malaysia yang ingin melaksanakan ibadat umrah perlu bersedia dengan perubahan-perubahan baharu yang bakal ditetapkan oleh Kerajaan Arab Saudi.

“Pihak kami difahamkan kerajaan Arab Saudi sedang meneliti peraturan-peraturan terperinci ke atas sesebuah negara dengan mengambil kira permasalahan penjagaan kesihatan dan keselamatan semua pihak dalam suasana pandemik COVID-19 yang masih belum reda di serata dunia,” katanya. – Bernama


Tak mustahil India jadi seperti negara haram Israel

Oleh Zuhayati Yazid

BANGI, 27 Zulkaedah 1443H, Isnin – Penganiayaan yang berterusan kepada umat Islam di India buat masa ini dilihat sebagai proses kemuncak kepada proses genosid – bentuk jenayah yang bertujuan menghapuskan kewujudan sesuatu suku kaum manusia – serta penjarahan ke atas umat Islam di negara tersebut.

Ketua Pegawai Eksekutif IRIS Institute, Ustaz Syed Ahmad Isra’a Syed Ibrahim berkata, walaupun kes-kes yang berlaku terhadap umat Islam di sana adalah dahsyat dan boleh digelarkan ekstremis kerana mempunyai bukti yang cukup, namun ia tetap dinafikan oleh kerajaan India.

“Tetapi kita menyatakan genosid ini berlaku secara sistematik sejak satu kurun lebih iaitu semenjak British datang ke India lagi.

“Ini merupakan episod-episod panjang ke atas genosid, pembunuhan dan penghapusan dan penjarahan iaitu pengambilalihan tanah-tanah, pengambilalihan sumber-sumber kekayaan daripada umat Islam di India,” katanya.

Beliau berkata demikian dalam program Dimensi: Islam di India Semakin Dianiaya yang disiarkan di TV pertiwi, malam ini.

Mengulas lanjut, Syed Ahmad Isra’a berpandangan, tidak mustahil India juga akan menjadi seperti negara haram Israel, dalam tempoh beberapa dekad akan datang.

“Macam yang berlaku di Palestin, ada orang Arab yang boleh duduk secara aman dengan syarat mengubah identiti walaupun mereka adalah muslim.

“Kita lihat semua ini juga telah berlaku, orang Islam perlu menjadi seperti orang Hindu apabila berada di India,” katanya.

Malah, tegasnya, tidak mustahil situasi sedemikian berlaku dalam tempoh satu dekad lagi atau kurang daripada tempoh itu.

Ekoran keadaan itu, katanya, umat Islam sebenarnya telah hilang satu wilayah, sejarah peradaban besar apabila membenarkan perkara ini berlaku di India.

“Adalah menjadi tanggungjawab kepada kita untuk menghentikan usaha ini daripada berlaku dengan lebih cepat,” tegas beliau.

Pautan Dimensi:


10 juta pelitup muka dibuang dalam masa sehari

KUALA LUMPUR, 11 Jamadilakhir 1442H, Ahad – Pelitup muka yang sudah digunakan perlu dilupuskan dengan cara yang betul dan selamat bagi memastikan bakteria tidak merebak.

Ia juga termasuk kelengkapan perlindungan diri (PPE), sarung tangan, gaun plastik dan pakaian kawalan jangkitan, kata Pengerusi Ikatan Komuniti Selamat, Tan Sri Lee Lam Thye.

Beliau berkata, kira-kira 10 juta pelitup muka dianggarkan dibuang setiap hari dengan sewenang-wenangnya.

“Sebilangan besar topeng muka dan sarung tangan ini berakhir di tempat pembuangan sampah atau mencemarkan longkang, parit dan sungai.

“Ia termasuk di laut dan menyebabkan ancaman lain kepada hidupan liar. PPE ini berkemungkinan dicemari patogen dan penyakit berjangkit seperti tuberkulosis yang menimbulkan bahaya yang nyata bagi manusia,” katanya dalam satu kenyataan, hari ini.

Susulan itu, Lam Thye berkata, prosedur operasi standard (SOP) yang betul perlu dilaksanakan untuk pembuangan PPE yang selamat terutama di tempat awam.

Katanya, pihak berwajib harus meningkatkan usaha mereka menegakkan undang-undang menentang sampah.

“Untuk kelewatan sehari, 10 juta lagi akan dilupuskan lagi dan kebanyakan dari mereka tidak diurus dengan baik,” katanya.

Sehubungan itu, beliau mencadangkan pihak berwajib untuk menjalankan kaedah kitar semula secara konvensional bagi mengatasi masalah pembuangan kelengkapan tersebut.


Digugurkan calon BN, Ismail Muttalib umum masuk PAS

MARAN, 10 Rabiulakhir 1444H, Sabtu – Penyandang kerusi Parlimen Maran, Datuk Seri Dr Ismail Abd Muttalib mengesahkan beliau kini bersama PAS, sehari selepas diumum akan mewakili Perikatan Nasional (PN) pada Pilihan Raya Umum ke-15 (PRU15).

Beliau bagaimanapun mengakui tidak akan menghantar surat rasmi untuk keluar parti kepada UMNO, sebaliknya menyerahkan kepada kepimpinan untuk membuat keputusan berhubung status keahliannya.

“Saya tidak akan hantar surat… kalau kita sudah masuk (bersama parti lain), maksudnya kita sudah keluar (UMNO)… saya tawarkan diri untuk ini (jadi calon PN) dan kita bersama (PN) untuk penamaan calon,” katanya pada sidang media selepas program Karnival Memperkasa Komuniti Keluarga Malaysia Daerah Maran di Arena Tengku Muda Pahang.

Ditanya sama ada beliau bersedia disunting PAS untuk menjadi ahli parti itu, Ismail yang juga Timbalan Menteri Perumahan dan Kerajaan Tempatan berkata: “Saya berpihak dan sudah bersama PAS.”

Semalam, Presiden PAS Tan Sri Abdul Hadi Awang mengumumkan bahawa Ismail akan bertanding atas tiket PN bagi mempertahan kerusi Parlimen Maran yang disandang beliau sejak 2004 atas tiket Barisan Nasional (BN).

Pengumuman itu dibuat tiga hari selepas Ismail sah digugurkan daripada senarai calon BN dan digantikan dengan Pengerusi Jawatankuasa Perpaduan, Kebajikan Masyarakat, Pembangunan Wanita dan Keluarga Pahang Datuk Seri Shahaniza Shamsuddin. – Bernama


Indahnya Islam bila diberikan kepercayaan

SAYA cukup teruja dengan tindakan ADUN (lantikan) PAS Sabah, kerana melantik Herman Obi, seorang Kristian, menjadi pegawai khasnya, bertanggungjawab perkara berkaitan hubungan etnik di Sabah. Tahniah YB.

ADUN atau Ahli Parlimen seperti inilah yang perlu diramaikan dalam DUN dan parlimen. YB memandang Islam dan dakwah jauh ke hadapan. Dahulu saya pernah berkata, PAS perlu jadi parti dakwah sahaja di Sabah, bukan parti politik. Ternyata, telahan saya meleset, PAS sudah matang menjadi sebuah parti politik, bukan sahaja untuk Sabah tetapi juga Sarawak.

Tidak ada masalah pemimpin Islam melantik atau memberikan jawatan kepada bukan Islam, asalkan dia bukan musuh Islam atau tidak ultra kiasu

Perlantikan Obi ini sangat tepat pada masanya bagi membuka mata evangelis Kristian, musuh-musuh Islam dan ultra kiasu selama ini. Satu tamparan hebat kepada mereka yang selama ini begitu memandang serong kepada PAS.

Jika saya berada di tempat beliau, saya juga akan melakukan perkara sama, melantik bukan Islam yang tidak ultra kiasu sebagai pegawai khas. Saya nak tengok ultra kiasu nak kata apa pula selepas ini.

Inilah sifat Islam yang perlu ditonjolkan. Islam tidak pernah memusuhi bukan Islam yang baik-baik. Islam begitu berhikmah dengan bukan Islam, asalkan mereka tidak khianat.

Jika tidak, mana mungkin Islam boleh berkembang begitu cepat berbanding dengan agama lain dalam jangka masa lebih kurang 1400 tahun. Semua kerana hikmah yang dibawa oleh Islam.

Seperti yang selalu saya ulang, Islam tidak lahir di kawasan Islam, tetapi Islam lahir di kawasan bukan Islam, kawasan yang penuh dengan berhala, penuh kekotoran dan penuh dengan kemungkaran

Cantiknya Islam, sifatNya membersihkan yang kotor. Menukar mungkar kepada makruf. Akhirnya, terpancar keadilan dan menjadikan orang bukan Islam tertarik dan seterusnya memeluk Islam.

Bukitnya, Islam pernah memerintah dunia, suatu ketika dahulu. Di India, Islam memerintah dan bertahan hampir seribu tahun. Disebabkan oleh percaturan umat Islam, akhirnya, Islam jatuh. Begitu juga di negara-negara Eropah.

Seperti yang saya katakan dalam artikel sebelum ini, bagaimana bukan Islam dilayan PAS, di Kelantan, Terengganu dan Kedah, seperti menatang minyak yang penuh. Mana mungkin bukan Islam boleh hidup aman tenteram, jika PAS bersifat ekstrem atau yang sering dituduh oleh ultra kiasu sebagai Taliban.

Ternyata, ADUN PAS, lantikan kerajaan negeri Sabah, mewarisi ciri-ciri kepemimpinan ulama PAS, yang meraikan kepelbagaian, tanpa menggadaikan prinsip. Saya harap selepas ini, ia dapat dicontohi di Sarawak pula.

Sesungguhnya, di dalam PAS, ramai pemimpin yang berwibawa. Begitu juga dalam UMNO. Negara kita tidak pernah tandus dengan pemimpin, termasuk menjadi Perdana Menteri.

Amat dangkal jika ada yang mengatakan bahawa selain Muhyiddin, tidak ada pemimpin yang layak menjadi PM, selepas ini.

Kita menjadi mual, sila asyik-asyik fokus menjadi Perdana Menteri, Anwar Ibrahim. Apakah negara kita sudah ketandusan pemimpin?

Ya, Muhyiddin memang sudah menjadi PM. Siapakah yang akan menggantikannya selepas ini? Ramai lagi, Tok Mat ada, Hadi Awang ada, Najib Razak yang pernah menjadi PM pun ada.

Tidak dinafikan, mereka pernah buat silap sebab mereka bukan maksum. Apa yang saya ingin katakan, negara tidak ketandusan pemimpin. Patah tumbuh, hilang berganti.

Kenapa kita tidak mahu mengambil pengajaran bagaimana pemimpin ultra kiasu dan Kristian Sabah berstrategi. Cukup tersusun. Apabila ada ura-ura pemimpin PAS akan dilantik menyertai kabinet Sabah, seluruh ultra kiasu dan Kristian menentang. Kita bagaimana?

Saya bukan mahu bodek pemimpin PAS atau UMNO, tetapi walaupun ternista dan tidak maksum, mereka tidak pernah berputus asa untuk menghulurkan pandangan dan sumbangan untuk negara.

Kenapa kita tidak boleh tinggalkan era persengketaan Tun Mahathir dan Anwar Ibrahim kepada era persepakatan Najib Razak dan Hadi Awang sebagai warna yang akan menentukan politik yang lebih sejahtera.

Perkara ini perlu disedari supaya umat Islam bahawa ada ramai pemimpin lain selain daripada dua dinasour itu.

Pendek kata, orang Melayu perlu berani tenggelamkan kritik dengan sumbangan.

Perkara ini ternyata telah dibuktikan oleh dua pemimpin parti Islam terbesar ini. Apa yang musuh tidak kritik. Tetapi mereka tetap hadapi dengan memberikan sumbangan.

Justeru, berilah peluang kepada pemimpin berjiwa besar sebegini. Mereka sudah belajar banyak daripada kesilapan.

Prof Dr Ridhuan Tee Abdullah

Penafian: Artikel ini adalah pendapat penulis dan tidak ada kaitan dengan Ismaweb.net atau Media Isma Sdn Bhd.


Lebih 1.3 juta populasi kanak-kanak di Malaysia terima vaksin COVID-19

KUALA LUMPUR, 25 Syaaban 1443H, Isnin – Sebanyak 1,312,205 kanak-kanak berusia lima hingga 11 tahun atau 37 peratus populasi itu di Malaysia telah menerima dos pertama vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, bagi remaja berusia 12 hingga 17 tahun, sejumlah 2,848,821 individu atau 91.6 peratus daripada kumpulan itu telah melengkapkan vaksinasi mereka manakala 2,946,103 atau 94.7 peratus menerima sekurang-kurangnya satu dos vaksin.

Sementara itu, sejumlah 15,632,112 individu atau 66.4 peratus populasi dewasa pula telah menerima dos penggalak dan 22,948,963 atau 97.5 peratus lengkap vaksinasi manakala 23,225,157 atau 98.7 peratus telah menerima sekurang-kurangnya satu dos vaksin.

Sebanyak 24,254 dos vaksin telah diberikan semalam melibatkan 6,622 suntikan pertama, 818 suntikan lengkap dan 16,814 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 68,701,958 dos.

Sementara itu, menurut portal GitHub Kementerian Kesihatan, 37 kes kematian akibat COVID-19 direkodkan semalam dengan Johor merekodkan kematian tertinggi sebanyak 12 kes diikuti Kedah enam kes serta Melaka, Negeri Sembilan dan Selangor masing-masing empat kes.

Selain itu, Pulau Pinang merekodkan tiga kes, Sarawak dengan dua kes manakala masing-masing satu kes di Perak dan Sabah. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Krisis ekonomi: Lubnan kurangkan subsidi bahan bakar

BEIRUT, 14 Muharram 1443H, Isnin – Kerajaan Lubnan bersetuju untuk mengurangkan subsidi bahan bakar dalam langkah yang akan menggandakan harganya di negara itu.

Keputusan dibuat ketika pertemuan mendesak antara Presiden Lubnan, Michel Aoun; Perdana Menteri sementara, Hassan Diab; Menteri Kewangan, Ghazi Wazni; Ketua Bank Pusat, Riad Salameh dan Menteri Tenaga, Raymond Ghajar.

Susulan pertemuan secara maya itu, Ketua Setiausaha Kabinet, Mahmoud Makiya berkata, kerajaan setuju cadangan Menteri Kewangan untuk menetapkan harga bahan bakar pada kadar pertukaran 8,000 lira hingga satu dolar AS berbanding 3,900 lira.

Keputusan itu dijangka akan menyebabkan kepada kenaikan mendadak dalam harga bahan bakar.

Kementerian Tenaga bagaimanapun belum mengumumkan harga bahan bakar yang baharu.

Krisis bahan bakar di Lubnan bermula pada 11 Ogos lalu, apabila bank pusat memutuskan untuk berhenti mengimportnya dengan nilai pertukaran sebanyak 3,900 lira ke dolar.

Krisis ini menyebabkan rakyat di Lubnan berdepan masalah bekalan elektrik yang berpanjangan di kawasan perumahan.

Lubnan menghadapi krisis ekonomi yang teruk, dengan mata wang tempatan hilang hampir keseluruhan nilainya berbanding dolar, selain tiada pentadbiran baru sejak pengunduran Kabinet Diab pada 10 Ogos 2020. – Agensi


SPRM lancar empat bilik gerakan pantau PRN Johor

JOHOR BAHRU, 24 Rejab 1443H, Sabtu – Suruhanjaya Pencegahan Rasuah Malaysia (SPRM) hari ini melancarkan empat bilik gerakan di seluruh Johor, bagi membolehkan orang ramai menyalurkan maklumat serta aduan berkaitan perbuatan rasuah dan salah guna kuasa pada Pilihan Raya Negeri (PRN) Johor.

SPRM dalam kenyataan hari ini memaklumkan, kesemua bilik gerakan tersebut beroperasi dari 8 pagi hingga 12 tengah malam, sepanjang tempoh PRN berkenaan.

Menurut kenyataan itu, bilik gerakan itu terletak di Pejabat SPRM Johor, Pejabat SPRM Cawangan Batu Pahat, Pejabat SPRM Cawangan Kluang dan Pejabat SPRM Cawangan Segamat.

SPRM turut mengingatkan semua calon dan parti politik yang bertanding, agar tidak melakukan sebarang aktiviti yang boleh melanggar undang-undang dan peraturan pilihan raya selaras dengan Akta SPRM 2009 dan Akta Kesalahan Pilihan Raya 1954 (Pindaan 2012).

Hari ini adalah penamaan calon bagi PRN Johor manakala hari pengundian ditetapkan pada 12 Mac depan. – Bernama


Guan Eng desak MCA perjuang isu peruntukan SMPC, kolej swasta Cina

BANGI, 29 Jamadilakhir 1442H, Khamis – Pemimpin parti tamak haloba DAP, Lim Guan Eng mendesak MCA memperjuangkan isu peruntukan untuk Sekolah Menengah Persendirian Cina (SMPC) dan tiga kolej swasta Cina yang tiada dalam senarai Belanjawan 2021.

Menempelak sikap berdiam diri MCA, Guan Eng mendakwa bahawa masyarakat Cina kecewa apabila peruntukan untuk SMPC dan tiga kolej swasta – Kolej Universiti Selatan, Kolej Universiti New Era dan Kolej Universiti Han Chiang – tiada dalam senarai belanjawan seperti mana ketika Pakatan Harapan (PH) memerintah.

Katanya, sewaktu PH mengambil alih kerajaan Pusat pada 2018 – di mana Guan Eng ketika itu menjadi Menteri Kewangan – buat pertama kali dalam sejarah, SMPC menerima peruntukan dalam Belanjawan 2019 sebanyak RM12 juta.

Bahkan, Guan Eng berkata, peruntukan untuk sekolah persendirian itu ditambah kepada RM15 juta dalam Belanjawan 2020.

“Apa yang MCA tidak dapat buat dalam 60 tahun pemerintahan, PH dapat buat dalam masa setahun, usaha ini telah mendapat pengiktirafan masyarakat Cina sehingga Wee Ka Siong (Presiden MCA) sendiri berasa gembira.

“Tapi, setelah PN (Perikatan Nasional) mengambil alih tampuk pemerintahan, dengan Belanjawan 2021 yang meningkat sebanyak 8.6 peratus, peruntukan untuk masyarakat Cina bukan sahaja tidak ditambah, bahkan dikurangkan antaranya ialah peruntukan pendidikan Cina sehingga RM73.88 juta bersamaan 42 peratus,” katanya.

Malah, Guan Eng berkata, SMPC juga tidak menerima walaupun satu sen, dan dikeluarkan daripada senarai belanjawan.

“Peruntukan untuk tiga IPTS sebanyak RM6 juta juga telah dibatalkan. Ketika Belanjawan 2021 mula dibentangkan, masyarakat Cina sangat ingin tahu sama ada SMPC akan mendapat manfaat dari belanjawan RM800 juta.

“Ini kerana We Ka Siong yang menyokong kerajaan PN pernah menyatakan, peruntukan SMPC tidak semestinya RM0,” katanya.

Bagaimanapun, katanya, setelah Menteri Kewangan, Datuk Seri Tengku Zafrul Abdul Aziz secara rasmi mengumumkan tiada peruntukan untuk SMPC dan tiga kolej swasta, Ka Siong tidak lagi bersuara atau mengulas perkara itu.

“Bila kami tidak menyuarakana, Wee Ka Siong juga nampaknya tidak bercadang untuk bersuara, dia beranggapan dengan berdiam diri, masyarakat Cina akan melupakan hal ini.

“Padahal, rakyat tidak pernah lupa, mereka hanya tidak faham MCA menjadi menteri tetapi hanya berdiam diri bila ditanya tidak memberi respon,” katanya.

Guan Eng berkata, MCA yang menjadi kerajaan melalui ‘pintu belakang’ belum menunjukkan sebarang pencapaian, tetapi sudah menyekat peruntukan untuk pendidikan Cina.

“MCA patut minta maaf secara terbuka kepada masyarakat Cina kerana telah bersubahat dalam hal ini demi memelihara kedudukan mereka sebagai menteri,” katanya.


COVID-19: KKM sasar nilai R naught menurun ke bawah 0.5

KUALA LUMPUR, 2 Rabiulakhir 1442H, Rabu – Kementerian Kesihatan (KKM) menyasarkan penurunan nilai kebolehjangkitan atau R naught (RO) bawah 0.5 menerusi aktiviti kesihatan awam dalam mencegah dan mengawal penularan wabak COVID-19.

Ketua Pengarah Kesihatan Tan Sri Dr Noor Hisham Abdullah berkata kes baharu yang dilaporkan semalam iaitu 1,210 kes, meletakkan nilai kadar kebolehjangkitan negara antara 1.1 dan 0.9.

“KKM menyasarkan R naught atau kadar kebolehjangkitan bawah nilai 0.5 dengan mempertingkatkan aktiviti kesihatan awam bagi mencegah dan mengawal jangkitan (COVID-19),” katanya menerusi Twitter rasminya hari ini.

Semalam, kes positif COVID-19 di Malaysia terus mencatatkan angka empat digit dengan 1,210 lagi kes baharu direkodkan, menjadikan jumlah kumulatif dalam negara 49,730. – Bernama


Patut atau tidak Najib dapat pengampunan?

BANGI, 3 Safar 1444H, Rabu – Kini timbul dua petisyen bertentangan selepas mahkamah mengekalkan hukuman penjara 12 tahun dan denda RM210 juta ke atas bekas Perdana Menteri, Datuk Seri Najib Razak.

Pertama, petisyen memohon Yang di-Pertuan Agong memberi pengampunan kepada Ahli Parlimen Pekan itu, manakala satu lagi petisyen supaya tidak diberi pengampunan, sekali gus mencetuskan polemik di media sosial.

Pakar Perlembagaan Universiti Islam Antarabangsa Malaysia (UIAM) Prof Dr. Nik Ahmad Kamal Nik Mahmood berkata, prosedur pengampunan dinyatakan dalam undang-undang, tetapi undang-undang tidak menyatakan kriteria untuk menerima atau menolak sesuatu petisyen.

Bagaimanapun beliau menjelaskan, peruntukan utama petisyen pengampunan ialah Perkara 42(1) Perlembagaan Persekutuan yang memberi kuasa kepada Yang di-Pertuan Agong, Sultan dan Raja Negeri-Negeri dalam Persekutuan untuk memberi ampun, tunda hukum serta lega hukum.

Bagi Wilayah Persekutuan Kuala Lumpur, Labuan dan Putrajaya, kuasa pengampunan di bawah Yang di-Pertuan Agong.

“Baginda dibantu Lembaga Pengampunan dengan Perkara 42 memperuntukkan baginda sebagai Pengerusi Lembaga Pengampunan bertindak atas nasihat lembaga berkenaan.

“Namun baginda hendaklah juga menimbangkan apa-apa pendapat bertulis mungkin dikemukakan Peguam Negara mengenai sesuatu petisyen dibentangkan,” katanya seperti dipetik dalam ruangan rencana di Berita Harian, hari ini.

Beliau pada masa sama merujuk beberapa kes diputuskan di mahkamah mengenai ruang lingkup kuasa di bawah Perkara 42 ini antara dalam kes Superintendent of Pudu Prison & Ors lwn Sim Kie Chon (1986), Mahkamah Agong memutuskan kuasa pengampunan adalah kuasa eksekutif Yang di-Pertuan Agong.

Bagaimanapun Prof Nik Ahmad Kamal berkata, mahkamah tidak boleh campur tangan dan semakan kehakiman tidak boleh dibuat terhadap keputusan Lembaga Pengampunan berkenaan kerana mahkamah menyebut kuasa itu adalah prerogative of mercy atau kuasa prerogatif memberi pengampunan.

Sebelum ini, penyokong Najib menganggap jasa beliau kepada negara amat besar menyebabkan beliau layak diberi pengampunan.

Namun, terdapat juga pandangan lain pula beranggapan Najib melanggar amanah terhadap negara serta bersekongkol sehingga menyebabkan kehilangan wang negara berbilion ringgit menyebabkan beliau tidak boleh diampunkan.

Prof Nik Ahmad Kamal berkata, spekulasi tidak dapat dielakkan, begitu juga jika Lembaga Pengampunan menerangkan alasan keputusan mereka, akan timbul pula polemik tanpa kesudahan.

“Sukar untuk menghalang rakyat daripada membandingkan kes Najib dengan kes ahli politik diampunkan dan dibebaskan daripada tahanan,” katanya.

Beliau turut merujuk kes Datuk Harun Idris diampunkan selepas menjalani hukuman penjara, manakala Datuk Mokhtar Hashim dikurangkan hukuman daripada hukuman mati kepada penjara seumur hidup, seterusnya dibebaskan selepas mendapat pengampunan kali kedua.

“Apa yang pasti kita mahukan setiap keputusan Lembaga Pengampunan dibuat seadil-adilnya demi menjaga hak dan kepentingan awam, sekali gus tidak diputuskan sewenang-wenang.

“Itu adalah harapan kita, namun pada masa sama, kita tidak boleh menafikan Yang di-Pertuan Agong serta Sultan dan Raja mempunyai tugas berat untuk memutuskan sesuatu petisyen,” katanya.


Kelantan setuju bina jambatan antara Kampung Cina ke Kampung Laut

KOTA BHARU, 29 Zulhijjah 1441H, Rabu – Kerajaan Negeri Kelantan telah bersetuju dengan cadangan untuk membina sebuah jambatan yang menghubungkan Kampung Cina di sini dengan Kampung Laut di Tumpat yang membabitkan kos sebanyak RM200 juta.

Timbalan Menteri Besar, Kelantan Datuk Mohd Amar Nik Abdullah berkata, persetujuan itu telah dipanjangkan kepada Wilayah Ekonomi Pantai Timur (ECER) agar pembinaan jambatan merentangi Sungai Kelantan sejauh hampir dua kilometer itu menjadi kenyataan.

“Kita harapkan ia dapat mula dibina pada tahun ini atau awal tahun hadapan kerana urusan berkaitan pembinaan seperti tapak serta pelannya telah pun selesai.

Pembinaan jambatan ini adalah permintaan penduduk sejak dahulu dan sebelum ini kita pernah mengangkat kepada Kerajaan Pusat, namun, melalui ECER baru-baru ini, projek berkenaan diluluskan dan hari ini kerajaan negeri secara dasarnya meluluskan,” katanya kepada pemberita selepas Mesyuarat Exco Kerajaan Negeri di Kompleks Kota Darul Naim di sini, hari ini.

Mohd Amar berkata, dengan adanya jambatan itu nanti ia sebagai satu langkah penguraian trafik dari Tumpat ke Kota Bharu atau Kota Bharu ke Tumpat dan ia sebagai satu alternatif kepada pengguna yang tidak mahu melalui jalan yang ada sekarang.

Beliau berkata, urusan pengambilan tanah adalah mudah kerana tidak membabitkan tanah milik individu sebaliknya membabitkan tanah mlik kerajaan.

Sementara itu, kerajaan negeri mencadangkan agar Universiti Malaysia Kelantan (UMK) memberikan laporan atau bertemu pihaknya mengenai laporan penemuan tapak kaki dinosaur di Bukit Panau, Tanah Merah bagi membolehkan kerajaan negeri memikirkan langkah selanjutnya termasuk cadangan untuk menjadikan ia sebagai kawasan pelancongan.

Mohd Amar berkata, setakat ini pihaknya belum menerima laporan rasmi mengenai perkara itu daripada UMK selepas laporan mengenainya didedahkan oleh media sebelum ini.

“Kita tengok dulu macam mana sebab kita belum terima laporan rasmi, kena tengok laporan dulu. Jika ada potensi yang baik mungkin boleh dijadikan satu destinasi pelancongan sebab ini satu penemuan yang besar.

Sebelum ini, kita ingat dinosour ada di luar negara, ini kali pertama dikatakan ada di Kelantan,” katanya.

Media sebelum ini melaporkan, penyelidik daripada UMK menemui tujuh fosil yang didakwa tapak kaki dinosaur dianggarkan berusia puluhan hingga jutaan tahun di Bukit Panau.

Penemuan itu dibuat penyelidik daripada Jabatan Geosains, Fakulti Sains Bumi (FSB) UMK yang menemui kesan tapak kaki dipercayai spesies Sauropod dianggarkan berusia 66 juta hingga 160 juta tahun. – Bernama


Israel bukan lagi rakan kongsi Palestin dalam proses damai: Abbas

NEW YORK, 27 Safar 1444H, Sabtu – Presiden Palestin Mahmoud Abbas pada Jumaat berkata Israel memutuskan untuk tidak lagi menjadi rakan Palestin dalam proses damai, lapor Xinhua.

“Jelas bahawa Israel mengabaikan resolusi undang-undang antarabangsa, dan memutuskan enggan menjadi rakan kongsi kami dalam proses damai,” kata Abbas dalam ucapannya pada Perbahasan Agung Perhimpunan Agung Pertubuhan Bangsa-Bangsa Bersatu (PBB).

Beliau berkata Israel menjejaskan Perjanjian Oslo, yang ditandatangani dengan Pertubuhan Pembebasan Palestin (PLO dan sengaja memusnahkan penyelesaian dua negara.

“Ini jelas membuktikan Israel tidak percaya kepada keamanan. Mereka percaya kepada mengenakan status quo menerusi kekerasan dan pencerobohan.

“Oleh itu, kami tidak lagi mempunyai rakan kongsi Israel untuk berbincang. Dengan ini Israel menamatkan hubungan kontraktualnya dengan kami,” kata Abbas.

Palestin tidak mahu menjadi satu-satunya pihak yang masih menghormati perjanjian yang telah ditandatanganinya dengan Israel pada 1993.

Kesepakatan itu tidak lagi sah kerana pencabulan berterusan Israel, katanya.

Presiden itu berkata menjadi hak dan kewajipan Palestin mencari kaedah lain bagi mendapatkan semula hak mereka untuk mencapai keamanan yang dibina atas nama keadilan, termasuk pelaksanaan resolusi yang diterima pakai kepimpinan mereka, khususnya parlimen Palestin.

Palestin juga akan memulakan proses untuk menyertai pertubuhan antarabangsa lain, katanya.

Abbas menyeru Setiausaha Agung PBB berusaha menghuraikan rancangan antarabangsa untuk menamatkan pencerobohan di tanah Palestin bagi mencapai keamanan, keselamatan dan kestabilan di rantau itu, selaras dengan resolusi PBB dan Inisiatif Keamanan Arab.

“Palestin mendambakan keamanan. Marilah kita mewujudkannya demi kestabilan, dan kemakmuran untuk manfaat generasi kita serta semua rakyat di rantau ini,” katanya. – Bernama


PM Palestin minta EU desak Israel benarkan pilihan raya

BAITULMAQDIS, 21 Ramadan 1442H, Isnin – Perdana Menteri Palestin, Mohammad Shtayyeh meminta Kesatuan Eropah (EU) menekan negara haram Israel supaya membenarkan pilihan raya Palestin diadakan di Baitulmaqdis al-Quds.

Beliau turut meminta EU mendesak negara penjajah Israel membenarkan rakyat Palestin bersuara dan mencalonkan diri dalam pilihan raya berkenaan.

Bagaimanapun, katanya, pilihan raya itu hanya ditunda dan tidak dibatalkan.

Kenyataannya muncul dalam satu ucapan ketika pertemuan dengan wakil EU untuk Palestin, Sven Kühn von Burgsdorff, di pejabat Perdana Menteri di Ramallah.

Sebelum ini, Presiden Palestin Mahmoud Abbas pada Jumaat lalu menangguhkan pilihan raya itu yang ditunggu-tunggu sejak 15 tahun lalu, di tengah-tengah krisis dan perpecahan dalam partinya, Fatah.

Parti Fatah terbahagi kepada tiga puak menjelang pilihan raya iaitu senarai rasmi calon yang disokong oleh Mahmoud Abbas, sebuah puak yang diketuai oleh tokoh politik Palestin Marwan Barghouti serta barisan individu yang disokong oleh bekas pegawai keselamatan Fatah Mohammad Dahlan.

Penangguhan pilihan raya itu dikecam oleh kebanyakan rakyat Palestin dan pengundi.

Keputusan itu juga dikritik oleh parti lawan, Pergerakan Perjuangan Palestin (Hamas) yang diterajui oleh Ismail Haniyeh, yang menegaskan bahawa tiada alasan kukuh bagi menunda pilihan raya itu.

Ismail berkata, pilihan raya itu adalah satu keperluan bagi menangani ancaman dihadapi pejuang Palestin. -Agensi


Kepimpinan terpuji, bermaruah dibawa oleh Rasulullah SAW

1. KEPIMPINAN Rasulullah SAW adalah kepimpinan baharu buat umat manusia yang ketika itu telah hilang arah tuju, jahil pemikiran dan amalan.

2. Rasullah SAW hadir di celah-celah kebobrokan sistem, jahiliyyah, akhlak dan pekerti. Mengubah semua itu melalui ketauhidan kepada Allah Yang Esa.

3. Rasulullah SAW membina sistem baharu, menonjolkan akhlak terpuji yang jauh lebih baik dan bermaruah. Jalan baharu yabg ditunjukkan oleh Baginda inilah yang akhirnya melahirkan sebuah generasi baharu umat ini.

4. Mengambil ibrah kepimpinan Rasulullah SAW, kini kita sendiri menyedari bahawa tanah air kita ini sudah terlalu lama dirosakkan oleh individu/parti politik yang rakus dengan kuasa dan kepentingan diri yang mengatasi kepentingan rakyat.

5. Pemimpin terus kaya-raya, manakala pengikut terus miskin. Kek kekayaan negara dijarah dibahagi sesama mereka di atas sana, sementara hanya sisanya untuk rakyat jelata.

6. Agama semakin lama semakin jauh dari diangkat dan didaulat. Tidak mustahil Islam hanya duduk terkunci dalam rumah dan masjid semata. Sedangkan hakikatnya Islam itu adalah Ad-Deen yang seharusnya menjadi tunjang dalam semua aspek kehidupan dan peradaban manusia.

7. Kuncinya kini adalah sebuah keberanian. Keberanian untuk mengubah yang lama kepada yang baharu. Berani untuk tidak lagi mengangkat pemimpin lama yang terpalit dakwaan salah laku di mahkamah, yang buruk akhlaknya, yang melawan agama, yang hanya mementingkan kuasa dan perut sendiri.

Salam Maulidur Rasul 1443H

Hazwan Mohamad
Ketua Penerangan
BERJASA Malaysia


Algeria wujud sempadan ketenteraan, mungkin tutup ruang udara untuk Maghribi

ALGIERS, 13 Muharram 1443H, Ahad – Selepas Algeria mewujudkan sempadan ketenteraan dengan Maghribi, hubungan kedua-dua negara terus menjadi tegang.

Pemerhati tidak menolak kemungkinan Algeria akan menutup ruang udara yang dikongsi dengan jiran baratnya.

Rabu lalu, Majlis Tinggi Negara Algeria, yang diketuai Presiden Abdelmadjid Tebboune, mengadakan mesyuarat tergempar dan mendakwa Rabat mengancam kestabilan dan keselamatan susulan hubungan diplomatik dengan Israel.

Dalam kenyataannya, majlis itu mendakwa, pihak berkuasa Maghribi menyebabkan kebakaran di negara itu dengan bantuan gerakan Kemerdekaan Kabyle MAK.

Pada masa sama, Algeria turut mengumumkan niatnya untuk mempertimbangkan semula hubungan dengan Maghribi.

Awal minggu ini, Menteri Luar Negeri, Ramtane Lamamra menuduh Maghribi bekerjasama dengan negara haram Israel untuk menganggu Algeria.

Lamamra turut mengecam kenyataan Menteri Luar Israel, yang bercakap mengenai kerjasama antara Algeria dan Iran semasa lawatannya ke Rabat.

Akhbar Algeria melakukan kempen yang belum pernah terjadi sebelumnya terhadap Maghribi, bahawa Algeria sedang mempertimbangkan untuk menyekat laluan udara antara Algiers dan Casablanca sebagai tindakan mempertimbangkan semula hubungan dua hala antara kedua-dua negara.

Akhbar itu, yang dimiliki oleh mantan Menteri Pertahanan, Khaled Nizar, mengesahkan tentera Algeria telah melakukan sempadan ketenteraan dengan Maghribi dan mengisytiharkan keadaan darurat yang luar biasa.

Manakala di pihak Maghribi pula, ia telah meningkatkan keberadaan ketenteraannya di sempadan, dan ada kebimbangan ketegangan akan menyebabkan pertempuran tentera.

Walaupun terdapat langkah-langkah yang diumumkan oleh Algeria, termasuk kajian semula hubungan, Rabat tidak memberi respon terhadap kenyataan Majlis Negara Tinggi Algeria.

Akhbar Maghribi menafsirkan sikap Algeria baru-baru ini sebagai usaha pihak berkuasa untuk mengeksport masalah dalaman mereka ke luar negara. – Agensi


COVID-19: KPM akan tutup sekolah jika kecekapan operasi terjejas

TASEK GELUGOR, 21 Syaaban 1442H, Sabtu – Sekolah yang melaporkan kes COVID-19 hanya akan ditutup jika sebahagian besar guru perlu dikuarantin sehingga menjejaskan kecekapan operasi sekolah, kata Menteri Kanan Pendidikan Datuk Dr Radzi Jidin.

Beliau berkata keputusan penutupan juga mengambil kira penilaian risiko yang dijalankan oleh pejabat kesihatan daerah (PKD).

Sekiranya PKD menasihatkan agar kelas tertentu, tingkat tertentu atau bangunan tertentu ditutup, maka penutupan hanya melibatkan bahagian yang berkenaan, katanya.

“Bagaimanapun, jika kami mendapati operasi sekolah boleh terjejas disebabkan sebahagian besar guru dikuarantin, maka kementerian akan melihat sama ada operasi sekolah boleh diteruskan atau ditangguh,” katanya kepada pemberita selepas menghadiri majlis penyerahan kunci Sekolah Menengah Kebangsaan Tasek Gelugor dan wang penyelenggaraan kepada 31 sekolah dalam kawasan Parlimen Tasek Gelugor hari ini.

Sebelum ini, kerajaan negeri Pulau Pinang dilapor menggesa agar tindakan drastik termasuk penutupan diambil terhadap sekolah yang melaporkan kes COVID-19.

Mengulas mengenai majlis hari ini, Radzi berkata kementerian itu memberi penekanan besar terhadap infrastruktur sekolah dengan memastikan penyelenggaraan dijalankan secara berterusan.

“Infrastruktur yang baik merupakan asas yang utama supaya anak-anak boleh belajar dalam keadaan yang selesa dan kondusif, serta membolehkan para guru menyampaikan pembelajaran dengan baik,” katanya.

Bagaimanapun beliau mengakui isu infrastruktur di sekolah sukar untuk diselesaikan sepenuhnya kerana kementerian perlu memberi perhatian kepada lebih 10,000 sekolah di seluruh negara. – Bernama


MB Kelantan nasihat lawan politik supaya tidak cepat ‘koyak’

BANGI, 3 Safar 1445H, Ahad – Menteri Besar Kelantan, Datuk Mohd Nassuruddin Daud secara terbuka menasihati pihak lawan iaitu Barisan Nasional-Pakatan Harapan (BN-PH) supaya lebih matang dan tidak mudah ‘koyak’ dalam meneruskan perjuangan politik.

Nasihat berkenaan disuarakan susulan tuntutan dua wakil rakyat Dewan Undangan Negeri (DUN) Galas, Mohd Syahbuddin Hashim dan DUN Kota Lama, Dr Hafidzah Mustakim daripada yang PH menuntut permohonan maaf secara terbuka daripadanya dalam tempoh tujuh hari bermula hari ini.

Kedua wakil pembangkang itu mendakwa kenyataan dikeluarkan Mohd Nassuruddin sebelum ini dianggap angkuh dan sinikal berikutan menganggap dua wakil rakyat daripada PH dan BN itu menolak perjuangan Islam.

“Kita kalau hendak terlibat dalam politik jangan mudah koyak.

“Mengenai tindakan undang-undang (BN-PH), kita tengok dulu surat (notis). Setakat ini, saya belum terima,” katanya seperti dilapor media tempatan, hari ini.

Terdahulu, Mohd Nassuruddin dalam satu rakaman video tular mendakwa kemenangan PAS dalam PRN baru-baru ini adalah kemenangan perjuangan Islam.

Beliau turut menyifatkan dua kerusi yang dimenangi PH-BN sebagai pihak yang ‘menentang perjuangan Islam’.

Bagaimanapun, Mohd Syahbuddin menggesa supaya Menteri Agama, mufti serta golongan alim ulama memberikan pandangan berkaitan kenyataan Menteri Besar Kelantan.

Katanya, sebagai Menteri Besar sewajarnya pendekatan perpaduan dan penyatuan menjadi pilihan berbanding tuduhan melulu.

“Saya sudah mengarahkan peguam saya untuk menghantar notis tuntutan permohonan maaf secara terbuka kepada Galas dan Kota Lama serta rakyat Kelantan yang mengundi BH-BN.

“Saya yakin pengundi PH-BN di Kelantan kekal teguh mempertahan Islam, bangsa dan tanah air tanpa prejudis.

“Kita tidak boleh berkompromi dan membiarkan ucapan serta budaya pemecah belah umat berterusan dalam negeri ini,” katanya.

Sementara itu, Dr Hafidzah pula menyifatkan kenyataan Menteri Besar Kelantan itu sebagai khurafat politik yang perlu ditentang.

“Kita tidak boleh diam kerana ini seolah-olah kenyataan yang dibuat Menteri Besar itu adalah betul,” katanya.


Kerajaan fokus 4 bidang utama dalam Bajet 2023

KUALA LUMPUR, 3 Zulkaedah 1443H, Jumaat – Kerajaan akan mempertingkatkan empat bidang utama yang terdiri daripada tadbir urus, penyampaian perkhidmatan awam, pengurusan risiko bencana dan pengukuhan daya tahan kesihatan awam dalam Bajet 2023 yang akan datang.

Menurut Penyata Pra-Bajet 2023 yang dikeluarkan Kementerian Kewangan (MOF) hari ini, inisiatif Pelan Antirasuah Nasional (NACP) masih diteruskan dan kemajuan pelaksanaan oleh agensi berkaitan dipantau secara konsisten bagi memastikan inisiatif tersebut selari dengan pelaksanaan NACP.

Menurut kenyataan itu, usaha berterusan bagi mengukuhkan tadbir urus sektor awam dan meningkatkan inisiatif pembaharuan institusi, NACP telah dilancarkan pada 2019 untuk memerangi rasuah dan meningkatkan integriti.

“Pelan lima tahun itu menggariskan enam bidang keutamaan yang perlu diberi tumpuan iaitu tadbir urus politik, pentadbiran sektor awam, perolehan awam, perundangan dan kehakiman, penguatkuasaan undang-undang dan tadbir urus korporat,” menurutnya.

Mengenai penyampaian perkhidmatan awam, kenyataan itu memaklumkan kerajaan akan terus mengutamakan transformasi penyampaian perkhidmatan awam agar menjadi lebih cekap dan berkesan dalam memenuhi keperluan rakyat.

“Penekanan akan diberikan untuk membangunkan perkhidmatan awam berprestasi tinggi, meningkatkan kecekapan penyampaian perkhidmatan di samping memperkukuh akauntabiliti dan ketelusan tadbir urus.

“Usaha meningkatkan penggunaan teknologi digital dalam kalangan penjawat awam akan dipergiatkan bagi meningkatkan kualiti perkhidmatan dan produktiviti perkhidmatan kerajaan,” katanya.

Menurut kenyataan itu, dalam memastikan perkhidmatan awam kekal relevan, ekosistem dan mekanisme perkhidmatan awam akan diperkukuh melalui kerjasama dan penyelarasan yang lebih baik antara kerajaan dan pihak berkepentingan untuk menyelaraskan semula penyampaian perkhidmatan menjadi lebih mudah dan dipacu data bagi memastikan amalan berteraskan bukti yang kukuh dalam proses penggubalan dasar.

“Seterusnya, Bajet 2023 akan terus menerokai bidang untuk mengukuhkan kerjasama awam swasta dalam penyampaian perkhidmatan awam termasuk meneroka mekanisme penyampaian perkhidmatan alternatif yang memanfaatkan NGO (pertubuhan bukan kerajaan) dan masyarakat awam untuk menyokong penyampaian program sosial,” katanya.

Bagi pengurusan risiko bencana, kenyataan itu memaklumkan bahawa pendekatan akan dijalankan untuk membangunkan sistem amaran awal bersepadu yang sempurna selain pelaksanaan projek tebatan banjir di kawasan berisiko tinggi.

Ia berkata perhatian juga akan diberikan untuk mengukuhkan kaedah tindakan awal dan penyelarasan kerajaan apabila Malaysia berhadapan bencana seperti banjir dan tanah runtuh yang melanda beberapa bahagian negara.

Menurut kenyataan itu, dalam bidang memperkukuh daya tahan kesihatan awam, ia memaklumkan kerajaan akan memperkasa kesihatan primer sebagai barisan hadapan bagi perkhidmatan penjagaan kesihatan iaitu suatu inisiatif yang berperanan dalam menyediakan perkhidmatan pengurusan kesihatan holistik, program kesihatan yang lebih mantap dan mengalakkan pencegahan penyakit melalui kesihatan komuniti akan diperkenalkan.

“Tidak dilupakan, klinik daif di negara ini akan dinaik taraf secara berperingkat. Di samping itu, kerajaan akan memberi tumpuan kepada usaha penambahbaikan bangunan dan kemudahan kesihatan serta penyesuaian teknologi baharu dan perubatan kepersisan.

“Seterusnya, kerajaan akan memberi tumpuan kepada agenda sosial serta penjagaan kesihatan kepada generasi warga emas supaya mereka dapat menjalani kehidupan yang makmur dan sihat,” katanya.

Menurut kenyataan itu, kerajaan akan memperkukuhkan lagi fungsi kesihatan awam terutamanya dalam pengawasan penyakit dan kesiapsiagaan krisis pada masa hadapan dalam memastikan negara mampu mengatasi krisis tersebut tanpa menjejaskan kesejahteraan rakyat dan ekonomi negara.

Menurutnya dalam era Revolusi Perindustrian 4.0, kecekapan sistem kesihatan negara boleh dipertingkatkan melalui pendigitalan maklumat kesihatan yang teratur dan meluas dengan perkongsian data dan integrasi perkhidmatan antara pelbagai penyedia perkhidmatan sektor awam dan swasta akan berlangsung dengan cekap dan selamat.

“Oleh itu, rakyat akan dapat merasai kesinambungan perkhidmatan kesihatan dengan maklumat lengkap apabila mendapat perkhidmatan daripada pelbagai kemudahan. Penggunaan data raya dan kecerdasan buatan serta analisis komprehensif akan mengukuhkan perancangan dasar berasaskan bukti,” menurut kenyataan itu. – Bernama


Pastikan JASA benar-benar berjasa

JABATAN Hal Ehwal Khas (JASA) yang diwujudkan semula apabila Perikatan Nasional (PN) memerintah, mendapat peruntukan paling besar Belanjawan 2021, RM85.5 juta berbanding peruntukan JASA sebelum ini. Tahniah JASA.

Harapan saya, biarlah kewujudan wajah baharu JASA, dalam norma baharu, kali ini benar-benar berjasa, bukan lagi alat propaganda parti. Saya pernah terlibat secara tidak langsung dengan JASA dahulu, khidmat runding, bahagian perang saraf, ketika JASA diketuai Allahyarham Datuk Fuad Hassan.

Bagi mengisi kekosongan jawatan Ketua Pengarah JASA, lebih molek lagi jika jawatan tersebut dapat diberikan kepada Presiden parti BERJASA, memandangkan kepada nama JASA itu. Lagipun Presiden BERJASA, terpelajar dan mempunyai wawasan jauh.

Kezaliman yang dilakukan oleh Pakatan Harapan (PH) ketika memerintah dahulu ialah dengan menutup JASA, sehingga ramai kakitangan kehilangan kerja memang tidak dapat dilupakan. Paling sedih, saya ada terjumpa pegawai JASA yang diberhentikan, terpaksa bekerja di pasaraya menjadi jurujual bagi meneruskan hidup. Ini tidak termasuk yang menganggur.

Untuk makluman, operasi JASA dihentikan selepas PH menjadi kerajaan persekutuan sebagai langkah mengurangkan kos kononnya. Namun, ketika pentadbiran BN, 222 anggota JASA telah dikerahkan di setiap kawasan Parlimen.

Menurut sumber, JASA wajah baharu ini, lebih kepada memberikan keutamaan kepada JASA untuk memastikan kerajaan sentiasa mendengar dan faham rintihan rakyat, dan pada masa yang sama rakyat juga boleh mendapat maklumat tepat dari kerajaan. Ini termasuk bantuan kos sara hidup, bantuan perniagaan, peluang pekerjaan dan lain-lain insentif untuk kehidupan sempurna. Moleklah jika begitu.

Saya juga ingin cadangkan beberapa perkara kepada wajah baharu JASA

Pertama, kurangkan berpolitik, selami masalah rakyat. Seperti kata Joe Biden apabila memenangi pilihan raya Presiden Amerika Syarikat (AS) mengalahkan Donald Trump, beliau akan menjaga rakyat, tidak kira yang mengundi beliau atau tidak. Inilah sifat negarawan sebenar, menyatu bukan memisah.

Campur tangan politik atau individu politik tertentu hendaklah sama sekali dielakkan. Lebih molek, jika JASA diletakkan di bawah Jabatan Perdana Menteri (JPM). Ia bagi mengelakkan JASA dipergunakan bagi tujuan parti dan peribadi.

Perkara ini bukan baharu kerana pada tahun 1961 terdapat dua institusi yang diletakkan di bawah JPM seakan-akan JASA iaitu Bahagian Hal Ehwal Malaysia dan Bahagian Gerak Saraf

Begitu juga, kewujudan JASA bukan suatu perkara baharu di negara lain. Bagi negara maju seperti AS, memang ada JASA, tetapi wujud dalam bentuk dan nama berbeza.

Ruang lingkup dan tugas berkaitan politik JASA juga amat luas. Bukan hanya agenda politik kepartian semata. Tetapi termasuk pentadbiran dan pengurusan awam juga sebahagian daripada tugas politik yang perlu dipikul.

Saya cukup berharap JASA tidak digunakan bagi tujuan politik, terutama untuk kepentingan parti atau individu tertentu untuk mematikan karakter parti lain atau individu yang tidak disukai.

JASA juga turut boleh memainkan peranan sebagai ‘think tank’ kepada kerajaan, termasuk melakukan kajian bagi mendapatkan jawapannya sebenar hubungan rakyat dengan kerajaan.

Kedua, jika JASA dapat buktikan semua ini, belanjawan yang lebih besar diberikan bukanlah isu seperti yang ditimbulkan pembangkang.

Jika JASA benar-benar berfungsi, dengan wujudnya satu sistem dan komunikasi dua hala yang akhirnya melahirkan satu perancangan yang efektif demi pembangunan negara bangsa, yakinlah, kawasan pembangkang pun akan mendapat tempiasnya.

Paling penting, berikan kebebasan kepada JASA untuk melakukan kerja-kerjanya tanpa campurtangan politik yang keterlaluan.

Jika adalah niat seperti itu buangkanlah jauh-jauh kerana ia langsung tidak membawa manfaat kepada agama, bangsa dan negara. Malah, tidak mustahil boleh menghancurkan PN itu sendiri sementara menunggu PRU akan datang.

Ketiga, JASA juga hendaklah melakukan kajian, mengenai psywar dan psyop yang dilancarkan oleh ultra kiasu untuk kembali berkuasa.

Ultra kiasu ini telah menguasai teknologi siber bagi memastikan semua propaganda mereka sampai terlebih dahulu kepada rakyat. Ultra kiasu telah lakukan sekian lama, sehingga akhirnya rakyat termakan dengan fitnah siber yang telah mereka lakukan.

Kejayaan mereka dalam beberapa PRU sejak tahun 2008, membuktikan bahawa tsunami politik yang berlaku sehingga jatuhnya BN adalah disebabkan oleh kecanggihan kecepatan teknologi yang dikuasai. Menurut sumber, laman muka buku (FB Malaysia), turut dikuasai oleh kumpulan ultra kiasu ini.

FB saya telah beberapa kali digantung atas alasan, berbentuk perkauman. Sedangkan terlalu banyak laman sosial yang lebih teruk daripada itu dibiarkan begitu sahaja.

Akhirnya, sesuai dengan nama JASA, maka kemunculan semula dengan wajah baharu, biarlah berjasa. Jika JKR, Jabatan Kerja Raya, disinonimkan dengan Jasa Kepada Rakyat. Maka JASA, Jabatan Hal Ehwal Khas, boleh disinonimkan juga denan Jaga Amanah Sejahtera Agama, dan saya tambah Anak Bangsa, Jaga Amanah Sejahtera Agama dan Anak Bangsa.

Prof Dr Mohd Ridhuan Tee Abdullah


Gambar tular keluarga anggota polis beraya di SJR, tiada pelanggaran SOP

PUTRAJAYA, 3 Syawal 1442H, Sabtu – Hasil siasatan polis mendapati gambar tular di media sosial melibatkan keluarga yang didakwa tidak mematuhi prosedur operasi standard (SOP) Perintah Kawalan Pergerakan (PKP) dengan isteri membawa anak-anak melawat suami bertugas di sekatan jalan raya (SJR) adalah anggota Ibu Pejabat Polis Daerah (IPD) Putrajaya yang bertugas dan tinggal di daerah ini bersama keluarga dan anak.

Ketua Polis Daerah Putrajaya ACP Mohd Fadzil Ali berkata gambar tular itu disahkan berlaku pada 13 Mei, kira-kira 1 tengah hari di SJR Persiaran Selatan menghala keluar ke Dengkil, melibatkan anggota IPD Putrajaya yang bertugas dan tinggal di daerah Putrajaya bersama keluarga dan tiga orang anak berumur 11 tahun, 10 tahun dan 5 tahun.

“Kehadiran isteri dan anak anggota pada hari tersebut adalah bagi memberi sokongan moral kepada anggota berkenaan kerana bertugas di pagi raya di samping menyerahkan juadah hari raya. Selesai bersalaman, keluarga anggota tersebut telah beredar pulang ke rumah. Pemeriksaan mendapati tiada pelanggaran SOP PKP dilakukan oleh mana-mana pihak,” katanya dalam satu kenyataan di sini hari ini.

Beliau berkata imej polis tercalar ekoran gambar yang tular semalam pada 11 pagi yang menunjukkan keluarga anggota tersebut tidak patuh SOP PKP dengan melawat suami yang bertugas di SJR Putrajaya.

Mohd Fadzil menegaskan pihak IPD Putrajaya tidak akan berkompromi sekiranya wujudnya pelanggaran SOP PKP dan mengucapkan ribuan terima kasih kepada masyarakat di atas maklumat yang disalurkan kepada Polis Diraja Malaysia (PDRM) bagi memastikan pematuhan SOP dipatuhi.

Beliau turut menasihati orang awam sentiasa merujuk kepada sumber sahih sebelum membuat perkongsian di media sosial. – Bernama


Langgar SOP: Penganjur lawatan Ismail Sabri, Najib dikompaun RM20,000

ALOR GAJAH, 9 Rabiulakhir 1443H, Ahad – Kompaun sebanyak RM20,000 dikeluarkan terhadap penganjur lawatan Perdana Menteri, Datuk Seri Ismail Yaakob dan Pengerusi Lembaga Penasihat Barisan Nasional (BN), Datuk Seri Najib Razak di Selandar, hari ini.

Kompaun dikeluarkan atas kesalahan melanggar prosedur operasi standard (SOP) pencegahan COVID-19 pada Pilihan Raya Negeri (PRN) Melaka.

Pegawai kesihatan daripada Pejabat Kesihatan Daerah Jasin mengesahkan, kompaun telah diberikan kepada Ketua Pusat Daerah Mengundi (PDM) BN Dewan Undangan Negeri (DUN) Asahan.

“Ia (kompaun) dikeluarkan atas kesalahan melanggar SOP, iaitu tiada penjarakan fizikal,” kata pegawai kesihatan yang enggan namanya disiarkan.

Terdahulu, Najib dilaporkan tiba di medan selera sekitar jam 11.20 pagi, disusuli ketibaan Ismail Sabri yang juga Naib Presiden UMNO, kira-kira jam 12 tengah hari.

Turut hadir, calon BN di DUN Asahan, Fairul Nizam Roslan dan calon BN di DUN Machap Jaya, Ngwe Hee Sem.

Perdana Menteri hari ini mengadakan lawatan di beberapa lokasi sekitar Melaka bermula dengan sarapan di Kota Melaka, sebelum bergerak ke Sungai Udang, Masjid Tanah, Selandar dan Rim di Jasin, sebelum pulang ke Kuala Lumpur


Mesir buka semula laluan 2 arah persimpangan Rafah

GAZA, 21 Muharram 1443H, Isnin – Pihak Berkuasa Mesir membuka semula persimpangan sempadan Rafah dengan Semenanjung Gaza di kedua-dua arah pada Ahad.

Menurut Agensi Anadolu, penumpang mula berkumpul sejak awal pagi untuk masuk dan keluar dari Semenanjung Gaza.

Persimpangan sempadan ditutup bagi dua-dua arah oleh pihak berkuasa Mesir pada minggu lalu, sebelum dibuka semula dua hari kemudian bagi laluan sehala untuk membolehkan pelancong memasuki wilayah Palestin.

Terminal sempadan Rafah adalah satu-satunya pintu masuk ke Palestin di Gaza ke dunia luar yang tidak dikendalikan oleh penjajah Israel, yang menyekat wilayah itu sejak 2007.

Rafah adalah persimpangan antara Mesir dan Gaza, di mana sekatan Israel telah menghalang kemasukan serta pergerakan barang dan penduduk selama bertahun-tahun.

Mesir terus membuka laluan persimpangan itu setelah konflik 11 hari antara Israel dan Hamas pada Mei lalu, bagi memudahkan penghantaran bantuan serta bahan binaan selepas gencatan senjata antara kedua pihak dilaksanakan.-  Agensi


Kebun haram: Hipokrasi DAP, dulu bantah Jawi kini rayu Agong

BANGI, 7 Muharram 1442H, Rabu – Gerakan utama Islam, Ikatan Muslimin Malaysia (ISMA) menyelar sikap hipokrasi parti rasis serta cauvinis, DAP apabila timbul isu di antara pekebun durian di Raub dan syarikat Royal Pahang Durian Group (RPD).

Naib Presidennya, Prof Dr Zainur Rashid Zainuddin berkata, DAP sebelum ini berdemonstrasi menentang kerajaan Pahang dalam penggunaan tulisan Jawi di papan-papan tanda di negeri itu.

“Sebaliknya mereka mengangkat bendera Malaysia dan gambar Yang di-Pertuan Agong untuk mendapatkan sokongan bagi menghalalkan projek penanaman ‘musang king’ secara haram di tanah-tanah kerajaan Pahang,” katanya dalam satu kenyataan, hari ini.

Dalam perkongsian Bingo Daily di laman Facebook hari ini, DAP telah mendedahkan isu pencerobohan tanah sebelum menghasut para petani di Raub untuk menentang kerajaan.

Bingo Daily melaporkan Naib Presiden DAP peringkat kebangsaan yang juga Ahli Parlimen Raub, Tengku Zulpuri Shah Raja mendedahkan bahawa, penebangan hutan bagi penanaman hutan seluas 4400 hektar telah mengakibatkan kerajaan Pahang kerugian RM30 juta cukai tanah.

Sementara itu, Bingo Daily turut melaporkan Ahli Dewan Undangan Negeri (ADUN) Tras dari DAP, Chow Yu Hui berkata, pihaknya akan berbincang dengan RPD berkaitan urusniaga, selain mendakwa bahawa para petani tidak bersetuju dengan syarat dikenakan dalam perjanjian.

Sebelum ini, tindakan syarikat RPD yang didakwa ingin memonopoli hasil durian dikatakan mencetus tentangan pada pekebun durian.

Pekebun mendakwa mereka menduduki tanah kerajaan berkaitan sejak 1970-an menerusi Rancangan Buku Hijau kerajaan Malaysia.


Polis rancang adakan 9 SJR di Kuala Lumpur

KUALA LUMPUR, 25 Ramadan 1442H, Jumaat – Polis Diraja Malaysia (PDRM) merancang untuk mengadakan sembilan sekatan jalan raya (SJR) di ibu negara bagi memastikan tiada aktiviti rentas daerah serta negeri tanpa kebenaran berlaku menjelang Aidilfitri ini.

Ketua Polis Kuala Lumpur, Datuk Azmi Abu Kassim berkata, pelaksanaan SJR itu penting dalam memastikan SOP sentiasa dipatuhi oleh masyarakat.

“Setakat ini, polis Kuala Lumpur menyasarkan sembilan SJR. Bagaimanapun, jumlah pegawai dan anggota yang terlibat akan ditentukan kemudian,” katanya.

Beliau berkata demikian pada sidang akhbar kejayaan tangkapan narkotik di Ibu Pejabat Polis Kontinjen (IPK) Kuala Lumpur, hari ini.

Azmi berkata, mesyuarat berkaitan pelaksanaan SJR ini akan diadakan yang antaranya membincangkan jumlah pegawai dan anggota yang bakal dikerah untuk SJR seluruh Kuala Lumpur.

“Kita juga akan menyelaraskan SJR membabitkan sempadan antara Kuala Lumpur dan Selangor untuk PKP 3.0 ini dan akan memperketatkan lagi tahap kawalan pematuhannya,” katanya.


Tunggu penjelasan JAINJ isu perkahwinan Illi Najwa: Menteri Agama

BANGI, 6 Jamadilawal 1442H, Isnin – Semua pihak diminta bersabar dan menunggu penjelasan daripada pihak berkuasa agama negeri berhubung isu perkahwinan wanita dari Johor, Illi Najwa Saddique yang berkahwin dengan kapten pasukan hoki negara India, Manpreet Singh Pawar.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri yakin sebarang bentuk kemelut boleh diselesaikan dengan hikmah dan bijaksana.

“Suka saya untuk menasihati diri saya dan semua umat Islam di Malaysia untuk lebih berhati-hati dalam menanggapi sebarang isu yang berlaku dengan berhemah.

“Seorang muslim, perlu sedaya upaya memastikan muslim yang lain kekal dalam agamanya, bukan berusaha mengeluarkannya dari agama Islam,” katanya dalam kenyataan hari ini.

Pada masa sama, beliau mengingatkan tindakan mempolitikkan isu-isu sensitiviti agama seperti ini adalah perbuatan yang tidak matang, malah tidak menguntungkan agama.

Dr Zulkifli turut menjunjung titah Sultan Johor, Sultan Ibrahim Iskandar agar semua pihak tidak membuat apa-apa kesimpulan dan tindakan pra matang dalam berita yang disebarkan.

“Duli Yang Maha Mulia Sultan juga yakin Jabatan Agama Islam Negeri Johar (JAINJ) dan Jabatan Mufti Negeri Johor akan memberikan semua pertolongan yang diperlukan kepada wanita itu bagi mengekalkan akidahnya dalam lingkungan syariat Islam.

“lni menzahirkan keprihatinan Duli Yang Maha Mulia Sultan terhadap urusan agama rakyat jelata.

“Marilah sama-sama kita berdoa kepada pasangan tersebut semoga Allah SWT mengurniakan kepada mereka taufik dan hidayah, rezeki yang baik serta zuriat yang soleh dan solehah,” katanya.

Rabu lalu, Kapten hoki India, Manpreet Singh Pawar melangsungkan majlis perkahwinan dengan kekasihnya dari Malaysia, Illi Najwa Saddique.

Rakaman video majlis resepsi perkahwinan mereka kemudian tular di media sosial dengan memaparkan Manpreet mengenakan sut perkahwinan Punjabi.

Manakala Illi Najwa memakai pakaian pengantin wanita Punjabi ketika mereka bertukar ikrar perkahwinan.

Dalam majlis itu, Illi Najwa dan suaminya kelihatan melakukan perbuatan yang mencetuskan pelbagai persoalan hingga status agamanya.

Menurut laporan media tempatan, Illi Najwa mengaku apa yang berlaku atas salah dan kejahilan dia dan suaminya.

Malah, dia turut memohon maaf kepada keluarganya yang diheret sama dalam isu itu.

Bagaimanapun, wanita itu mengesahkan suaminya sudah memeluk Islam sejak akhir tahun lalu dan mereka melangsungkan pernikahan pada 16 Disember lalu dalam majlis tertutup.

Katanya, sijil nikahnya akan diperoleh pada Rabu depan.